Edizzjoni Provviżorja
SENTENZA TAL-QORTI TAL-ĠUSTIZZJA (L-Ewwel Awla)
21 ta’ Mejju 2026 (*)
“Rinviju għal deċiżjoni preliminari – Politika estera u ta’ sigurtà komuni – Miżuri restrittivi meħuda fid-dawl tal-aggressjoni militari kontra l-Ukraina – Regolament (UE) Nru 269/2014 – Artikolu 2(1) – Iffriżar ta’ fondi u ta’ riżorsi ekonomiċi – Kostituzzjoni ta’
trust – Settlor tat-trust inkluż fil-lista li tinsab fl-Anness I tar-Regolament Nru 269/2014 – Iffriżar ta’ fondi u ta’ riżorsi ekonomiċi ttrasferiti lit-trust – Kunċetti ta’
‘appartenenza’ u ta’
‘kontroll’”
Fil-Kawża C‑483/23,
li għandha bħala suġġett talba għal deċiżjoni preliminari skont l-Artikolu 267 TFUE, imressqa mit-Tribunale amministrativo regionale per il Lazio (il-Qorti Amministrattiva Reġjonali ta’
Lazio, l-Italja), permezz ta’ deċiżjoni tal‑11 ta’ April 2023, li waslet fil-Qorti tal-Ġustizzja fis‑26 ta’ Lulju 2023, fil-proċedura
A,
B,
C,
D,
T
vs
Ministero dell’Economia e delle Finanze,
Comitato di Sicurezza Finanziaria,
Agenzia del Demanio
IL-QORTI TAL-ĠUSTIZZJA (L-Ewwel Awla),
komposta minn F. Biltgen, President tal-Awla, T. von Danwitz, Viċi President tal-Qorti tal-Ġustizzja, li qiegħed jaġixxi bħala Imħallef tal-Ewwel Awla, I. Ziemele (Relatriċi), A. Kumin u S. Gervasoni, Imħallfin,
Avukat Ġenerali: M. Campos Sánchez-Bordona,
Reġistratur: G. Chiapponi, Amministratur,
wara li rat il-proċedura bil-miktub u wara s-seduta tat‑8 ta’ Mejju 2025,
wara li kkunsidrat l-osservazzjonijiet ippreżentati:
–        għal A, B, C, D u T, minn F. Centonze, F. Ciancio, G. Lovaste, M. Magnano, A. Neri, A. Saccucci u F. Sciaudone, avukati,
–        għall-Gvern Taljan, minn S. Fiorentino u G. Palmieri, bħala aġenti, assistiti minn P. Gentili u L. Paolucci, avvocati dello Stato,
–        għall-Gvern Belġjan, minn A. De Brouwer, C. Pochet u M. Van Regemorter, bħala aġenti,
–        għall-Gvern Ġermaniż, minn J. Möller, bħala aġent,
–        għall-Gvern Franċiż, minn B. Fodda, E. Timmermans u B. Travard, bħala aġenti,
–        għall-Gvern tal-Pajjiżi l-Baxxi, minn M. K. Bulterman u A. Hanje, bħala aġenti,
–        għall-Gvern Finlandiż, minn M. Pere, bħala aġent,
–        għall-Kummissjoni Ewropea, minn D. Bianchi, M. Carpus-Carcea, H. Krämer u L. Puccio, bħala aġenti,
wara li semgħet il-konklużjonijiet tal-Avukat Ġenerali, ippreżentati fis-seduta tal‑10 ta’ Lulju 2025,
tagħti l-preżenti
Sentenza
1        It-talba għal deċiżjoni preliminari tirrigwarda l-interpretazzjoni tal-Artikolu 2(1) tar-Regolament tal-Kunsill (UE) Nru 269/2014 tas‑17 ta’ Marzu 2014 dwar miżuri restrittivi fir-rigward ta’ azzjonijiet li jdgħajfu jew jheddu l-integrità territorjali, is-sovranità u l-indipendenza tal-Ukraina (ĠU 2014, L 78, p. 6, rettifika fil-ĠU 2014, L 294, p. 64), kif emendat bir-Regolament tal-Kunsill (UE) 2022/330 tal‑25 ta’ Frar 2022 (ĠU 2022, L 51, p. 1) (iktar ’il quddiem ir-“Regolament Nru 269/2014”).
2        Din it-talba tressqet fil-kuntest ta’ kawża bejn A, B, C, D u T u l-Ministero dell’Economia e delle Finanze (il-Ministeru għall-Ekonomija u għall-Finanzi, l-Italja, iktar ’il quddiem il-“Ministeru”), u l-Comitato di Sicurezza Finanziaria (il-Kumitat tas-Sigurtà Finanzjarja, l-Italja) u l-Agenzia del Demanio (l-Awtorità Pubblika, l-Italja) dwar l-iffriżar tal-ishma u tal-beni tal-kumpanniji A, B, C u D.
Il-kuntest ġuridiku
Id-dritt internazzjonali
3        L-Artikolu 2 tal-Konvenzjoni dwar il-Liġi Applikabbli għat-Trusts u r-Rikonoxximent tagħhom, konkluża f’Den Haag fl‑1 ta’ Lulju 1985 (iktar ’il quddiem il-“Konvenzjoni ta’ Den Haag”), iffirmata u rratifikata mir-Repubblika Taljana, jipprovdi:
“Għall-finijiet ta’ din il-konvenzjoni, it-terminu ‘trust’ jirreferi għar-relazzjonijiet ġuridiċi maħluqa - kemm jekk permezz ta’ att inter vivos jew causa mortis - minn persuna, is-settlor, billi jqiegħed assi taħt il-kontroll ta’
fiduċjarju fl-interess ta’ benefiċjarju jew għal skop speċifiku.
It-trust ikollha l-karatteristiċi li ġejjin:
a)      l-assi tat-trust jikkostitwixxu fond separat u ma jiffurmawx parti mill-patrimonju tal-fiduċjarju;
b)      it-titolu tal-assi tat-trust jiġi stabbilit f’isem il-fiduċjarju jew persuna oħra f’isem il-fiduċjarju;
c)      il-fiduċjarju għandu s-setgħa u l-obbligu, li għandu jinżamm responsabbli għalihom, li jamministra, jimmaniġġja jew jiddisponi mill-assi skont il-kundizzjonijiet tat-trust u l-obbligi speċifiċi imposti mil-liġi fuq il-fiduċjarju.
Il-fatt li s-settlor iżomm ċerti prerogattivi jew li l-fiduċjarju jkollu ċerti drittijiet bħala benefiċjarju ma huwiex neċessarjament inkompatibbli mal-eżistenza ta’
trust.” [traduzzjoni mhux uffiċjali]
4        Skont l-ewwel paragrafu tal-Artikolu 6 ta’ din il-konvenzjoni:
“It-trust hija rregolata mil-liġi magħżula mis-settlor. L-għażla għandha tkun espressa jew tirriżulta mid-dispożizzjonijiet tal-istrument li bih tinħoloq it-trust jew tingħata prova tal-eżistenza tagħha, interpretati, meta jkun meħtieġ, fid-dawl taċ-ċirkustanzi tal-każ.” [traduzzjoni mhux uffiċjali]
5        L-Artikolu 11 tal-konvenzjoni msemmija jipprovdi:
“Kwalunkwe trust maħluqa skont il-liġi msemmija fil-kapitolu preċedenti għandha tiġi rrikonoxxuta bħala tali.
Dan ir-rikonoxximent għandu jimplika, mill-inqas, li l-assi tat-trust ikunu distinti mill-assi personali tal-fiduċjarju u li dan ikun jista’ jaġixxi bħala rikorrent jew konvenut u jkun jista’ jidher bħala fiduċjarju quddiem nutar jew kwalunkwe persuna li teżerċita funzjoni pubblika.
Sakemm il-liġi applikabbli għat-trust tkun teħtieġ jew tistabbilixxi hekk, dan ir-rikonoxximent għandu jinvolvi b’mod partikolari:
a)      li l-kredituri personali tal-fiduċjarju ma jkunux jistgħux jirrikorru għal miżuri ta’ sigurtà kontra l-assi tat-trust;
b)      li l-assi tat-trust ma għandhomx jiffurmaw parti mill-patrimonju tal-fiduċjarju f’każ ta’ insolvenza jew falliment ta’ dan tal-aħħar;
c)      li l-assi tat-trust ma għandhomx jiffurmaw parti mir-reġim patrimonjali taż-żwieġ jew mis-suċċessjoni tal-fiduċjarju;
d)      li l-assi tat-trust jistgħu jiġu mitluba jekk il-fiduċjarju, bi ksur tal-obbligi li jirriżultaw mit-trust, ikun ħallat l-assi tat-trust mal-assi personali tiegħu stess jew ikun ipproċeda għad-disponiment tagħhom.
Madankollu, id-drittijiet u l-obbligi tal-parti terza li żżomm l-assi tat-trust ikomplu jiġu rregolati mil-liġi ddeterminata mir-regoli tal-kunflitt tal-forum.” [traduzzjoni mhux uffiċjali]
Id-dritt tal-Unjoni
Id-Deċiżjoni 2014/145/PESK
6        Il-premessi 1, 4 u 5 tad-Deċiżjoni tal-Kunsill 2014/145/PESK tas‑17 ta’ Marzu 2014 dwar miżuri restrittivi fir-rigward ta’ azzjonijiet li jipperikolaw jew jheddu l-integrità territorjali, is-sovranità u l-indipendenza tal-Ukrajna (ĠU 2014, L 78, p. 16), jipprovdu:
“(1)      Fis‑6 ta’ Marzu 2014, il-Kapijiet ta’ Stat jew ta’ Gvern tal-Istati Membri tal-Unjoni [Ewropea] kkundannaw bil-qawwa l-ksur mhux provokat tas-sovranità u l-integrità territorjali tal-Ukraina mill-Federazzjoni Russa u appellaw lill-Federazzjoni Russa biex tirtira immedjatament il-forzi armati tagħha lejn iż-żoni ta’
stazzjonament permanenti tagħhom, f’konformità mal-ftehimiet rilevanti. [...] Il-Kapijiet ta’ Stat jew ta’ Gvern qiesu li d-deċiżjoni mill-Kunsill Suprem tar-Repubblika Awtonoma tal-Krimea li jsir referendum dwar l-istatus futur tat-territorju tmur kontra l-Kostituzzjoni tal-Ukraina u hija għalhekk illegali.
[...]
(4)      Fiċ-ċirkostanzi attwali, għandhom jiġu imposti restrizzjonijiet fuq l-ivvjaġġar u ffriżar tal-assi kontra persuni responsabbli għal azzjonijiet li jipperikolaw jew jheddu l-integrità territorjali, is-sovranità u l-indipendenza tal-Ukraina, inkluż azzjonijiet dwar l-istatus futur ta’ kwalunkwe parti mit-territorju li jmorru kontra l-Kostituzzjoni tal-Ukraina, u persuni, entitajiet jew korpi assoċjati magħhom.
(5)      Hija meħtieġa azzjoni ulterjuri mill-Unjoni sabiex jiġu implimentati ċerti miżuri,”
Id-Deċiżjoni (PESK) 2022/337
7        B’reazzjoni għall-aggressjoni kontra l-Ukraina mill-Federazzjoni Russa fl‑24 ta’ Frar 2022 u fid-dawl tal-gravità tas-sitwazzjoni, il-Kunsill tal-Unjoni Ewropea adotta, fit‑28 ta’ Frar 2022, id-Deċiżjoni (PESK) 2022/337, li temenda d-Deċiżjoni 2014/145/PESK dwar miżuri restrittivi fir-rigward ta’ azzjonijiet li jipperikolaw jew jheddu l-integrità territorjali, is-sovranità u l-indipendenza tal-Ukrajna (ĠU 2022, L 59, p. 1, rettifika fil-ĠU 2022, L 67, p. 112), li permezz tagħha żdiedu sitta u għoxrin persuna u entità waħda fil-lista ta’ persuni, ta’ entitajiet u ta’ korpi suġġetti għal miżuri restrittivi, li tinsab fl-Anness tad-Deċiżjoni 2014/145.
Ir-Regolament Nru 269/2014
8        Il-premessi 4 sa 6 tar-Regolament Nru 269/2014 jipprovdu:
“(4)      Fil‑17 ta’ Marzu 2014 ta’ Marzu 2014, il-Kunsill adotta d-Deċiżjoni 2014/145/PESK li tipprovdi għal restrizzjonijiet fuq l-ivvjaġġar u għall-iffriżar ta’ fondi u riżorsi ekonomiċi ta’ ċerti persuni responsabbli għall-azzjonijiet li jdgħajfu jew jheddu l-integrità territorjali, is-sovranità u l-indipendenza tal-Ukraina, inklużi azzjonijiet dwar l-istatus futur ta’ kwalunkwe parti tat-territorju li jmorru kontra l-Kostituzzjoni Ukraina u persuni fiżiċi jew ġuridiċi, entitajiet jew korpi assoċjati magħhom. Dawk il-persuni fiżiċi jew ġuridiċi, entitajiet u korpi huma elenkati fl-Anness ta’ dik id-Deċiżjoni.
(5)      Uħud minn dawk il-miżuri jaqgħu fil-kamp ta’ applikazzjoni tat-Trattat u, għalhekk, b’mod partikolari bil-ħsieb li tiġi żgurata l-applikazzjoni uniformi tagħhom fl-Istati Membri kollha, hija meħtieġa azzjoni regolatorja fil-livell tal-Unjoni sabiex jiġu implimentati.
(6)      Dan ir-Regolament jirrispetta d-drittijiet fundamentali u josserva l-prinċipji rikonoxxuti b’mod partikolari mill-Karta tad-Drittijiet Fundamentali tal-Unjoni Ewropea u b’mod partikolari d-dritt għal rimedju effettiv u għal smigħ ġust u d-dritt għall-protezzjoni tad-data personali. Dan ir-Regolament jiġi applikat skont dawk id-drittijiet u prinċipji.”
9        L-Artikolu 1 ta’ dan ir-regolament jipprovdi:
“Għall-finijiet ta’ dan ir-Regolament, japplikaw id-definizzjonijiet li ġejjin:
[...]
(d)      ‘riżorsi ekonomiċi’ tfisser assi ta’ kwalunkwe tip, kemm dawk tanġibbli kif ukoll dawk intanġibbli, mobbli jew immobbli, li mhumiex fondi iżda jistgħu jintużaw biex jinkisbu fondi, oġġetti jew servizzi;
(e)      ‘iffriżar ta’ riżorsi ekonomiċi’ tfisser il-prevenzjoni tal-użu ta’ riżorsi ekonomiċi għall-akkwist ta’ fondi, oġġetti jew servizzi bi kwalunkwe mod, inklużi, iżda mhux biss, il-bejgħ, il-kiri jew l-ipotekar tagħhom
(f)      ‘l-iffriżar ta’ fondi’ tfisser il-prevenzjoni ta’ kull moviment, trasferiment, alterazzjoni, użu ta’, aċċess għal, jew negozju b’fondi li b’kull mod jirriżulta fi xi bidla fil-volum, fl-ammont, fil-post, fid-dritt tal-proprjetà, fil-pussess, fil-karattru, fid-destinazzjoni tagħhom jew kull bidla oħra li tippermetti li l-fondi jintużaw, inkluż l-immaniġġar ta’ portafolji;
(g)      ‘fondi’ tfisser assi finanzjarji u benefiċċji ta’ kull xorta, li jinkludu, iżda mhux limitati għal:
(i)      flus kontanti, ċekkijiet, pretensjoniet ta’ flus, kambjali, ordnijiet ta’ flus u strumenti oħra ta’ ħlas;
(ii)      depożiti ma’ istituzzjonijiet finanzjarji jew entitajiet oħra, bilanċi fuq kontijiet, dejn u obbligi ta’ dejn;
(iii)      titoli u strumenti ta’ dejn innegozjati pubblikament u privatament, inklużi l-istokks u l-ishma, iċ-ċertifikati li jirrappreżentaw titoli, bonds, noti, warrants, obbligazzjonijiet u kuntratti tad-derivattivi;
(iv)      imgħax, dividends jew introjtu ieħor minn assi jew valur li jakkumula minnhom jew iġġenerat minnhom;
(v)      kreditu, dritt ta’
tpaċija, garanziji, garanziji tal-eżekuzzjoni jew impenji finanzjarji oħra;
(vi)      ittri ta’ kreditu, poloz ta’
kargu, poloz ta’ bejgħ; kif ukoll
(vii)      dokumenti li jagħtu prova ta’ interess f’fondi jew f’riżorsi finanzjarji;
[...]”
10      L-Artikolu 2 tal-imsemmi regolament jipprovdi:
“1.      Il-fondi u r-riżorsi ekonomiċi kollha li jappartjenu, li huma l-proprjetà, li huma fil-pussess jew taħt il-kontroll ta’ kwalunkwe persuna fiżika jew ġuridika, entità jew korp, jew persuni fiżiċi jew ġuridiċi, entitajiet jew korpi assoċjati magħhom, kif elenkati fl-Anness I, għandhom jiġu ffriżati.
2.      Ebda fond jew riżorsa ekonomika ma għandha titqiegħed għad-dispożizzjoni, direttament jew indirettament, għall-benefiċċju ta’ persuni fiżiċi jew ġuridiċi, entitajiet jew korpi, jew persuni fiżiċi jew ġuridiċi, entitajiet jew korpi assoċjati magħhom, kif elenkati fl-Anness I.”
11      L-Artikolu 3(1) tal-istess regolament jipprevedi:
“Anness I għandu jinkludi:
(a)      persuni fiżiċi responsabbli għall-appoġġ jew għall-implimentazzjoni b’mod attiv ta’ azzjonijiet jew politiki li jdgħajfu jew jheddu l-integrità territorjali, is-sovranità u l-indipendenza tal-Ukrajna, jew l-istabbiltà jew is-sigurtà fl-Ukrajna, jew li jostakolaw il-ħidma tal-organizzazzjonijiet internazzjonali fl-Ukrajna;
[...]
(d)      persuni fiżiċi jew ġuridiċi, entitajiet jew korpi li jappoġġaw b’mod attiv, materjalment jew finanzjarjament, jew li jibbenefikaw minn dawk ir-Russi li jieħdu d-deċiżjonijiet responsabbli għall-annessjoni tal-Krimea jew għad-destabbilizzazzjoni tal-Ukrajna;
(e)      persuni fiżiċi jew ġuridiċi, entitajiet jew korpi li jwettqu tranżazzjonijiet mal-gruppi separatisti fir-reġjun ta’
Donbass tal-Ukrajna;
(f)      persuni fiżiċi jew ġuridiċi li jappoġġaw attivament, materjalment jew finanzjarjament, jew li jieħdu benefiċċju mill-Gvern tal-Federazzjoni Russa li huwa responsabbli għall-annessjoni tal-Krimea u d-destabilizzazzjoni tal-Ukrajna; jew
(g)      negozjanti jew persuni ġuridiċi, entitajiet jew korpi ewlenin involuti f’setturi ekonomiċi li jipprovdu sors sostanzjali ta’ dħul lill-Gvern tal-Federazzjoni Russa, li huwa responsabbli għall-annessjoni tal-Krimea u d-destabbilizzazzjoni tal-Ukrajna,
u persuni fiżiċi jew ġuridiċi, entitajiet jew korpi assoċjati magħhom.”
12      Skont l-Artikolu 9
tar-Regolament Nru 269/2014:
“Il-parteċipazzjoni b’mod konxju u bi ħsieb, f’attivitajiet li għandhom l-għan jew l-effett li jevitaw il-miżuri msemmija fl-Artikolu 2 għandha tkun ipprojbita.”
Ir-Regolament ta’ Implimentazzjoni (UE) 2022/336
13      Fit‑28 ta’ Frar 2022, il-Kunsill adotta r-Regolament ta’ Implimentazzjoni (UE) 2022/336, li jimplimenta r-Regolament ta’ Implimentazzjoni tal-Kunsill (UE) 2022/336 tat‑28 ta’ Frar 2022 li jimplimenta r-Regolament (UE) Nru 269/2014 dwar miżuri restrittivi fir-rigward ta’ azzjonijiet li jdgħajfu jew jheddu l-integrità territorjali, is-sovranità u l-indipendenza tal-Ukrajna (ĠU 2022, L 58, p. 1, rettifika fil-ĠU 2022, L 67, p. 113), li permezz tiegħu żdiedu sitta u għoxrin persuna u entità waħda mal-lista ta’ persuni, entitajiet u korpi suġġetti għal miżuri restrittivi, li tinsab fl-Anness I tar-Regolament Nru 269/2014.
14      Il-premessi 5 sa 11 ta’ dan ir-regolament ta’ implimentazzjoni jipprovdu:
“(5)      Fl‑24 ta’ Jannar 2022, il-Kunsill approva konklużjonijiet li fihom ikkundanna l-azzjonijiet aggressivi u t-theddid kontinwi tar-Russja kontra l-Ukrajna, u appella lir-Russja biex tnaqqas it-tensjoni, tirrispetta d-dritt internazzjonali u tidħol b’mod kostruttiv fi djalogu permezz tal-mekkaniżmi internazzjonali stabbiliti. Il-Kunsill afferma mill-ġdid l-impenn sħiħ tal-Unjoni għall-prinċipji ewlenin li fuqhom hija mibnija s-sigurtà Ewropea, minquxa fil-Karta tan-Nazzjonijiet Uniti (NU) u d-dokumenti kostituttivi tal-Organizzazzjoni għas-Sigurtà u l-Kooperazzjoni fl-Ewropa, inkluż l-Att Finali ta’ Ħelsinki u l-Karta ta’ Pariġi. Dawn il-prinċipji ewlenin jinkludu b’mod partikolari l-ugwaljanza sovrana u l-integrità territorjali tal-Istati, l-invjolabbiltà tal-fruntieri, l-astensjoni mit-theddida jew l-użu tal-forza, u l-libertà tal-Istati li jagħżlu jew jibdlu l-arranġamenti tas-sigurtà tagħhom stess. Il-Kunsill iddikjara li dawk il-prinċipji la huma negozjabbli u lanqas soġġetti għal reviżjoni jew interpretazzjoni mill-ġdid u li l-ksur tagħhom mir-Russja huwa ostaklu għal spazju ta’ sigurtà komuni u indiviżibbli fl-Ewropa u jhedded il-paċi u l-istabbiltà fil-kontinent Ewropew. Filwaqt li jfakkar fil-konklużjonijiet tal-Kunsill Ewropew tas‑16 ta’ Diċembru 2021, il-Kunsill tenna li kwalunkwe aggressjoni militari ulterjuri mir-Russja kontra l-Ukrajna jkollha konsegwenzi enormi u kost kbir, inkluż firxa wiesgħa ta’ miżuri restrittivi settorjali u individwali li jiġu adottati f’koordinazzjoni mas-sħab.
(6)      Fid‑19 ta’ Frar 2022, ir-Rappreżentant Għoli ħareġ dikjarazzjoni f’isem l-Unjoni li tesprimi tħassib dwar it-tisħiħ massiv tal-forzi armati Russi fl-Ukrajna u madwarha u ħeġġet lir-Russja biex tidħol fi djalogu sinifikattiv u f’diplomazija, iżżomm lura u tnaqqas it-tensjoni billi tirtira sostanzjalment il-forzi militari mill-viċinanza tal-fruntieri tal-Ukrajna. [...]
(7)      Fil‑21 ta’ Frar 2022, il-President tal-Federazzjoni Russa ffirma digriet li jirrikonoxxi l-’indipendenza u s-sovranità’ taż-żoni mhux ikkontrollati mill-gvern tar-reġjuni ta’
Donetsk u Luhansk, u ordna lill-forzi armati Russi jidħlu f’dawk iż-żoni.
(8)      Fit‑22 ta’ Frar 2022, ir-Rappreżentant Għoli ħareġ dikjarazzjoni f’isem l-Unjoni li tikkundanna dak l-att illegali, li jkompli jdgħajjef is-sovranità u l-indipendenza tal-Ukrajna u huwa ksur serju tad-dritt internazzjonali u tal-ftehimiet internazzjonali, inkluż il-Karta tan-NU, l-Att Finali ta’ Ħelsinki, il-Karta ta’ Pariġi u l-Memorandum ta’ Budapest, kif ukoll tal-Ftehimiet ta’
Minsk u r-Riżoluzzjoni 2202 tal-Kunsill tas-Sigurtà tan-NU (2015). Ir-Rappreżentant Għoli ħeġġeġ lir-Russja, bħala parti fil-konflitt, biex treġġa’ lura dak ir-rikonoxximent, tonora l-impenji tagħha, tirrispetta d-dritt internazzjonali u terġa’ lura għad-diskussjonijiet fil-format tan-Normandija u l-Grupp ta’ Kuntatt Trilaterali. Huwa ħabbar li l-Unjoni ser twieġeb għal dan l-aħħar ksur mir-Russja billi tadotta miżuri restrittivi addizzjonali b’urġenza.
(9)      Fl‑24 ta’ Frar 2022, il-President tal-Federazzjoni Russa ħabbar operazzjoni militari fl-Ukrajna u l-forzi armati Russi bdew attakk kontra l-Ukrajna. Dak l-attakk huwa ksur sfaċċat tal-integrità territorjali, is-sovranità u l-indipendenza tal-Ukrajna.
(10)      Fl‑24 ta’ Frar 2022, ir-Rappreżentant Għoli ħareġ dikjarazzjoni f’isem l-Unjoni li tikkundanna fl-aktar termini qawwija possibbli l-invażjoni mhux provokata tal-Ukrajna mill-forzi armati tal-Federazzjoni Russa u l-involviment tal-Belarussja f’din l-aggressjoni kontra l-Ukrajna. Ir-Rappreżentant Għoli indika li r-rispons tal-Unjoni ser jinkludi miżuri restrittivi kemm settorjali kif ukoll individwali.
(11)      Fl‑24 ta’ Frar 2022, il-Kunsill Ewropew ikkundanna bl-aktar mod qawwi possibbli l-aggressjoni militari mhux provokata u mhux ġustifikata tal-Federazzjoni Russa kontra l-Ukrajna. Bl-azzjonijiet militari illegali tagħha, ir-Russja qed tikser b’mod serju d-dritt internazzjonali u l-prinċipji tal-Karta tan-NU, u qed iddgħajjef is-sigurtà u l-istabbiltà Ewropea u globali. Il-Kunsill Ewropew qabel dwar aktar miżuri restrittivi li ser jimponu konsegwenzi massivi u severi fuq ir-Russja għall-azzjonijiet tagħha, f’koordinazzjoni mill-qrib mas-sħab u l-alleati tagħna.”
Id-Direttiva 2015/849
15      Id-Direttiva (UE) 2015/849 tal-Parlament Ewropew u tal-Kunsill tal‑20 ta’ Mejju 2015 dwar il-prevenzjoni tal-użu tas-sistema finanzjarja għall-finijiet tal-ħasil tal-flus jew il-finanzjament tat-terroriżmu, li temenda r-Regolament (UE) Nru 648/2012 tal-Parlament Ewropew u tal-Kunsill, u li tħassar id-Direttiva 2005/60/KE tal-Parlament Ewropew u tal-Kunsill u d-Direttiva tal-Kummissjoni 2006/70/KE (ĠU 2015, L 141, p. 73, rettifika fil-ĠU L, 2024/90601), kif emendata bid-Direttiva (UE) 2018/843 tal-Parlament Ewropew u tal-Kunsill tat‑30 ta’ Mejju 2018 (ĠU 2018, L 156, p. 43) (iktar ’il quddiem id-“Direttiva 2015/849”), tipprovdi, fil-premessa 14 tagħha:
“Il-ħtieġa għal informazzjoni preċiża u aġġornata dwar is-sid benefiċjarju hija fattur importanti fil-lokalizzazzjoni ta’ kriminali li inkella jkunu jistgħu jaħbu l-identità tagħhom wara struttura korporattiva. [...]”
16      L-Artikolu 3 ta’ din id-direttiva jipprovdi:
“Għall-finijiet ta’ din id-Direttiva, japplikaw id-definizzjonijiet li ġejjin:
[...]
(6)      ‘sid benefiċjarju’ tfisser kwalunkwe persuna jew persuni fiżiċi li huma s-sid jew li għandhom l-kontroll finali tal-klijent jew il-persuna jew persuni fiżiċi li f’isimhom tkun qed titwettaq transazzjoni jew attività u tinkludi:
[...]
(b)      fil-każ ta’
trusts:
(i)      is-settlor,
(ii)      il-fiduċjarju/i,
(iii)      il-protettur, jekk ikun hemm;
(iv)      il-benefiċjarji, jew fejn l-individwi li jibbenefikaw mill-arranġament jew l-entità ġuridika jkunu għad iridu jiġu ddeterminati, il-klassi ta’ persuni li fl-interess ewlieni tagħhom huwa stabbilit jew operat l-arranġament jew l-entità ġuridika;
(v)      kwalunkwe persuna fiżika oħra li teżerċita kontroll finali fuq it-trust permezz ta’
sjieda diretta jew indiretta jew permezz ta’ mezzi oħra;
[...]”
L-aħjar prattiki
17      Il-Kunsill stabbilixxa dokument dwar l-aħjar prattiki li għandhom jiġu stabbiliti bejn l-Istati Membri differenti dwar l-implimentazzjoni ta’ miżuri restrittivi, li ġie aġġornat b’mod partikolari fl‑4 ta’ Mejju 2018 (dokument 8519/18), fis‑27 ta’ Ġunju 2022 (dokument 10572/22) u fit‑3 ta’ Lulju 2024 (dokument 11623/24).
18      Id-Dokument tal-Kunsill 11623/24, intitolat “L-aħjar prattiki tal-[Unjoni Ewropea] fir-rigward tal-implimentazzjoni effettiva ta’ miżuri restrittivi”, fil-verżjoni tiegħu tat‑3 ta’ Lulju 2024 (iktar ’il quddiem l-“aħjar prattiki”), jipprevedi, fil-punt 3 tiegħu, li l-aħjar prattiki għandhom jitqiesu bħala rakkomandazzjonijiet mhux eżawrjenti ta’ natura ġenerali, intiżi għall-implimentazzjoni effettiva ta’ miżuri restrittivi konformement mad-dritt tal-Unjoni fis-seħħ u mal-leġiżlazzjoni nazzjonali applikabbli. Dawn ma jorbtux legalment u ma għandhomx jinftiehmu bħala dispożizzjonijiet li jirrakkomandaw azzjoni li tkun inkompatibbli mal-liġijiet fis-seħħ tal-Unjoni jew mal-leġiżlazzjonijiet nazzjonali applikabbli, inklużi dawk dwar il-protezzjoni tad-data.
19      It-Taqsima B tal-Aħjar Prattiki tinkludi Parti III, intitolata “Kamp ta’ applikazzjoni tal-miżuri finanzjarji restrittivi”, tinkludi fiha l-punti 34 u 35, li huma fformulati kif ġej:
“34.      L-iffriżar jikkonċerna l-fondi u r-riżorsi ekonomiċi kollha li jappartjenu lill-persuni u lill-entitajiet indikati jew li huma fil-pussess tagħhom, kif ukoll dawk li huma miżmuma jew ikkontrollati minn dawn il-persuni u entitajiet. It-termini ‘żamma jew kontroll’
jenħtieġ li jiġu interpretati bħala li jkopri s-sitwazzjonijiet kollha li fihom persuna jew entità indikata li ma jkollhiex titolu ta’ proprjetà tista’ tiddisponi legalment minn fondi jew minn riżorsi ekonomiċi li hija ma jkollhiex jew tittrasferihom, mingħajr il-kunsens minn qabel tal-proprjetarju legali. [...]
35.      Fil-prinċipju, l-iffriżar ma għandux jaffettwa l-fondi u r-riżorsi ekonomiċi li ma jkunux għand il-persuni u l-entitajiet deżinjati, li ma humiex proprjetà tagħhom u li ma humiex miżmuma jew ikkontrollati minnhom. [...] Bl-istess mod, il-fondi u r-riżorsi ekonomiċi ta’ entità mhux indikata, li għandha personalità ġuridika distinta minn dik ta’ persuna jew ta’ entità indikata, ma humiex ikkonċernati, sakemm ma jkunux ikkontrollati jew miżmuma mill-persuna jew mill-entità indikata. Madankollu, il-fondi u r-riżorsi ekonomiċi li jappartjenu b’mod konġunt lil persuna jew lil entità indikata u lil persuna jew entità mhux indikata huma fil-prattika kkonċernati fl-intier tagħhom.”
20      L-imsemmija Taqsima B tinkludi wkoll Parti VIII, li tinkludi, b’mod partikolari, il-punti 62 sa 67 tal-aħjar prattiki, li jipprovdu:
“Ġustifikazzjoni
62.      Fondi u riżorsi ekonomiċi li jappartjenu lil persuni fiżiċi jew ġuridiċi elenkati, kif ukoll fondi u riżorsi ekonomiċi li fil-pussess tagħhom, miżmuma jew ikkontrollati minnhom, għandhom jiġu ffriżati. Skont il-kundizzjonijiet stipulati fil-paragrafu 35, dan jinkludi l-assi fil-pussess tal-entitajiet mhux elenkati fil-lista, li huma proprjetà jew li taħt il-kontroll ta’ persuni jew ta’ entitajiet elenkati fil-lista.
Proprjetà
63.      Il-kriterju li għandu jittieħed inkunsiderazzjoni sabiex jiġi ddeterminat jekk persuna ġuridika jew entità hijiex il-proprjetarja ta’ persuna jew ta’ entità oħra huwa l-fatt li jkollha 50 % jew iktar tad-drittijiet ta’ proprjetà ta’ entità jew li jkollha sehem maġġoritarju fi ħdanha [...] Jekk dan il-kriterju jiġi ssodisfatt, il-persuna ġuridika jew l-entità kkonċernata għandha titqies li hija l-proprjetà ta’ persuna jew ta’ entità oħra.
Fid-determinazzjoni tal-proprjetà, jeħtieġ li tittieħed inkunsiderazzjoni wkoll il-proprjetà aggregata tal-entità. Pereżempju, jekk persuna indikata jkollha l-proprjetà ta’ 30 % tal-entità u persuna indikata oħra jkollha l-pussess ta’ 25 % tagħha, jeħtieġ li l-entità, fil-prinċipju, titqies bħala proprjetà ta’ persuni indikati.
Kontroll
64.      Il-kriterji li għandhom jittieħdu inkunsiderazzjoni fid-determinazzjoni jekk persuna ġuridika jew entità hijiex ikkontrollata minn persuna jew minn entità oħra, weħidha jew abbażi ta’ ftehim konkluż ma’ azzjonist ieħor jew ma’ parti terza oħra, jistgħu jinkludu b’mod partikolari s-segwenti:
(a)      li wieħed ikollu d-dritt jew li jeżerċita l-poter li jaħtar jew li jneħħi l-maġġoranza tal-membri tal-korpi amministrattivi, ta’ tmexxija jew ta’ sorveljanza tal-persuna ġuridika jew tal-entità kkonċernata;
(b)      li wieħed ikun ħatar esklużivament bħala riżultat tal-eżerċizzju tad-drittijiet tal-vot tiegħu, il-maġġoranza tal-membri tal-korpi amministrattivi, ta’ tmexxija jew ta’ sorveljanza ta’ persuna ġuridika jew ta’ entità li eżerċitaw il-kariga tagħhom matul is-sena finanzjarja preżenti u dik ta’ qabel;
(c)      li wieħed jikkontrolla waħdu, abbażi ta’ ftehim konkluż ma’ azzjonisti oħra jew ma’ membri ta’ persuna ġuridika jew ta’ entità, il-maġġoranza tad-drittijiet tal-vot tal-azzjonisti jew tal-membri fi ħdan din il-persuna ġuridika jew din l-entità;
(d)      li wieħed ikollu d-dritt li jeżerċita influwenza dominanti fuq persuna ġuridika jew fuq entità, abbażi ta’ ftehim konkluż ma’ dik il-persuna ġuridika jew entità, jew abbażi ta’ dispożizzjoni stabbilita fl-istatut tagħha, fejn il-liġi applikabbli tippermetti li tali ftehim jew dispożizzjoni tapplika għal dik il-persuna ġuridika jew għal dik l-entità;
(e)      li wieħed ikollu, de facto, is-setgħa li jagħmel użu mid-dritt li jeżerċita influwenza dominanti msemmi fil-punt (d) iktar ’il fuq mingħajr ma jkun id-detentur ta’ dan id-dritt [pereżempju permezz ta’ kumpannija fittizja];
(f)      li wieħed ikollu d-dritt li juża l-assi kollha jew parti mill-assi ta’ persuna ġuridika jew ta’ entità;
(g)      li wieħed ikollu l-ġestjoni tal-attivitajiet ta’ persuna ġuridika jew ta’ entità fuq bażi unifikata, permezz tal-pubblikazzjoni ta’ kontijiet konsolidati;
(h)      li wieħed jaqsam b’mod konġunt u in solidum l-obbligi finanzjarji ta’ persuna ġuridika jew ta’ entità, jew li jagħti garanzija għalihom.
65.      Jekk kwalunkwe wieħed minn dawn il-kriterji jiġi ssodisfat, il-persuna ġuridika jew l-entità għandha titqies li hija kkontrollata minn persuna jew minn entità oħra, sakemm ma jkunx jista’ jiġi stabbilit mod ieħor fuq bażi ta’ każ b’każ.
66.      L-issodisfar tal-kriterji ta’ proprjetà u ta’ kontroll imsemmija iktar ’il fuq jista’ jiġi kkontestat fuq bażi ta’ każ b’każ.
67.      L-eżempji li ġejjin jiddeskrivu ċirkustanzi li jistgħu jagħtu lok għal preżunzjoni li persuna jew entità indikata għandha kontroll fuq entità mhux indikata. Dawn l-eżempji ma humiex eżawrjenti u jipprovdu biss gwida indikattiva:
[...]
(e)      L-użu ta’
trusts, ta’ kumpaniji fittizji u ta’ kumpaniji b’responsabbiltà limitata
–        Entità tifforma parti minn struttura korporattiva kumplessa mingħajr bżonn, li potenzjalment tassoċja entitajiet bħal kumpaniji fittizji, kumpaniji b’responsabbiltà limitata u/jew trusts marbuta ma’ persuna indikata. Xi wħud minn dawn l-entitajiet ġew stabbiliti jew biddlu l-identità tagħhom ftit qabel jew wara (jekk permess mir-Regolamenti rilevanti tal-Kunsill) l-adozzjoni tas-sistema ta’ sanzjonijiet jew l-indikazzjoni tal-persuna, u/jew ma jeżerċitaw ebda attività kummerċjali kredibbli.
–        Trust waħda jew iktar jintużaw bħala destinatarji tal-assi ta’ entità li għandha l-pussess jew il-kontroll ta’ persuna indikata. Il-ġestjoni tat-trusts tinvolvi lil professjonisti fil-ġurisdizzjoni li fiha ġew inkorporati t-trusts.”
Id-dritt Taljan
21      Fl-ordinament ġuridiku Taljan, il-possibbiltà li jintuża l-istrument tat-trust hija prevista mil-legge n. 364 – Ratifica ed esecuzione della convenzione sulla legge applicabile ai trusts e sul loro riconoscimento, adottata a L’Aja il 1o
luglio 1985 (il-Liġi Nru 364 li tirratifika u timplimenta l-Konvenzjoni dwar il-Liġi Applikabbli għat-Trusts u r-Rikonoxximent tagħha, konkluża f’Den Haag fl‑1 ta’ Lulju 1985), tas‑16 ta’ Ottubru 1989 (GURI Nru 261, tat‑8 ta’ Novembru 1989, suppliment ordinarju Nru 84).
22      Skont l-Artikolu 3(6) tad-decreto legislativo n. 109 – Misure per prevenire, contrastare e reprimere il finanziamento del terrorismo e l’attività dei Paesi che minacciano la pace e la sicurezza internazionale, in attuazione della direttiva 2005/60/CE (id-Digriet Leġiżlattiv Nru 109 tat‑22 ta’ Ġunju 2007 dwar Miżuri għall-Prevenzjoni, il-Ġlieda kontra u s-Soppressjoni tal-Finanzjament tat-Terroriżmu u tal-Attività tal-Pajjiżi li Jheddu l-Paċi u s-Sigurtà Internazzjonali, fl-implimentazzjoni tad-Direttiva 2005/60/KE) (GURI Nru 172, tas‑26 ta’ Lulju 2007), kif emendat bid-decreto legislativo n. 90 – Attuazione della direttiva (UE) 2015/849 relativa alla prevenzione dell’uso del sistema finanziario a scopo di riciclaggio dei proventi di attività criminose e di finanziamento del terrorismo e recante modifica delle direttive 2005/60/CE e 2006/70/CE e attuazione del regolamento (UE) n. 2015/847 riguardante i dati informativi che accompagnano i trasferimenti di fondi e che abroga il regolamento (CE) n. 1781/2006 (id-Digriet Leġiżlattiv Nru 90, li jittrasponi d-Direttiva (UE) 2015/849 tal-Parlament Ewropew u tal-Kunsill tal‑20 ta’ Mejju 2015 dwar il-prevenzjoni tal-użu tas-sistema finanzjarja għall-finijiet tal-ħasil tal-flus jew il-finanzjament tat-terroriżmu, li temenda r-Regolament (UE) Nru 648/2012 tal-Parlament Ewropew u tal-Kunsill, u li tħassar id-Direttiva 2005/60/KE tal-Parlament Ewropew u tal-Kunsill u d-Direttiva tal-Kummissjoni 2006/70/KE u li jimplimenta r-Regolament (UE) 2015/847 tal-Parlament Ewropew u tal-Kunsill tal‑20 ta’ Mejju 2015 dwar l-informazzjoni li takkumpanja t-trasferimenti ta’ fondi u li jħassar ir-Regolament (KE) Nru 1781/2006), tal‑25 ta’ Mejju 2017 (GURI Nru 140, tad‑19 ta’ Ġunju 2017, suppliment ordinarju Nru 28 (iktar ’il quddiem id-“Digriet Leġiżlattiv Nru 109/2007”), il-kumitat tas-sigurtà finanzjarja għandu jadotta l-miżuri ta’
ffriżar deċiżi mill-Organizzazzjoni tan-Nazzjonijiet Uniti (ONU), mill-Unjoni Ewropea u mill-ministeru abbażi tal-leġiżlazzjoni fis-seħħ.
23      L-Artikolu 5 tad-Digriet Leġiżlattiv Nru 109/2007 jipprevedi li l-fondi ffriżati la jistgħu jiġu ttrasferiti, la ċeduti u lanqas użati bi kwalunkwe mod u li huwa pprojbit li fondi jew riżorsi ekonomiċi jitqiegħdu, direttament jew indirettament, għad-dispożizzjoni ta’ persuni jew ta’ entitajiet indikati jew li jużawhom għall-benefiċċju tagħhom.
It-tilwima fil-kawża prinċipali, id-domandi preliminari u l-proċedura quddiem il-Qorti tal-Ġustizzja
24      Il-kumpanniji A u B, ikkostitwiti, rispettivament, fix-xahar ta’ Settembru 1970 u fix-xahar ta’ Marzu 1983, huma attivi fis-settur tal-proprjetà immobbli, filwaqt li l-kumpanniji C u D, ikkostitwiti t-tnejn fix-xahar ta’ Ġunju 2014, jipprovdu, l-ewwel waħda, servizzi ta’ kiri ta’ karozzi u ta’ parkeġġ u, it-tieni waħda, servizzi ta’ assistenza turistika staġjonali.
25      Il-kumpanniji A, B, C u D huma kkontrollati minn kumpannija omm li għandha s-sede tagħha f’Bermuda, li ngħatat lit-trust inkwistjoni fil-kawża prinċipali, fejn l-amministratur (fiduċjarju) attwali tagħha hija T, kumpannija fiduċjarja rregolata mid-dritt Svizzeru.
26      Mid-deċiżjoni tar-rinviju jirriżulta li t-trust inkwistjoni fil-kawża prinċipali ġiet ikkostitwita mis-settlor permezz ta’ att tat‑18 ta’ Lulju 2007, li ġie emendat fit‑22 ta’ Diċembru 2014, u li hija rregolata mil-Liġi ta’ Bermuda. L-istruttura tagħha tipprevedi wkoll il-funzjoni ta’ protettur (protector), eżerċitata minn terza persuna, li hija responsabbli biex tiżgura l-eżekuzzjoni korretta tal-programm stabbilit fl-att kostituttiv tat-trust, kif ukoll dik ta’ awtur tal-ħatra (appointor), li huwa responsabbli għall-ħatra ta’
protetturi flimkien ma’ jew minflok il-protettur oriġinali f’każ ta’ terminazzjoni tal-funzjonijiet tiegħu.
27      Il-kompitu prinċipali tal-fiduċjarju huwa li jiġġestixxi u li jamministra l-assi kontribwiti lit-trust skont id-dispożizzjonijiet tal-att kostituttiv tat-trust u tal-liġi li tirregola t-trust, kif ukoll li jittrasferixxi dawn l-assi lill-benefiċjarji mal-iskadenza tat-trust jew skont it-termini tagħha. Skont l-indikazzjonijiet tal-qorti tar-rinviju, abbażi tal-att kostituttiv tat-trust, il-fiduċjarju ma huwiex awtorizzat, ħlief għall-eċċezzjonijiet previsti minn dan l-att, li jittrasferixxi l-assi ttrasferiti lit-trust mingħajr il-kunsens bil-miktub tal-protettur, fatt li jikkonferma, skont il-qorti tar-rinviju, li huwa ma għandux id-drittijiet kollha li jappartjenu, bħala regola ġenerali, lill-proprjetarju ta’ oġġett.
28      Mid-deċiżjoni tar-rinviju jirriżulta wkoll li, inizjalment, is-settlor kien fost il-benefiċjarji tat-trust, flimkien ma’ oħtu, man-neputi u mad-dixxendenti tiegħu, li, fid-data tad-deċiżjoni tar-rinviju, ma kinux jeżistu, kif ukoll benefiċjarji oħra.
29      Permezz ta’ att tad‑19 ta’ Diċembru 2017, oħt u n-neputi tas-settlor ġew esklużi miċ-ċirku tal-benefiċjarji tat-trust.
30      Il-qorti tar-rinviju tindika li, permezz ta’ att tas‑7 ta’ Frar 2022, is-settlor ġie eskluż miċ-ċirku tal-benefiċjarji tat-trust u li, fid-data tad-deċiżjoni tar-rinviju, mill-att kostituttiv tat-trust la jirriżulta li s-settlor jista’ jiġi integrat mill-ġdid fost il-benefiċjarji tiegħu u lanqas li huwa għandu setgħat ta’ ġestjoni jew ta’ użu tal-fondi u tar-riżorsi ekonomiċi kkontribwiti lit-trust, liema ġestjoni ngħatat lill-fiduċjarju. Peress li ġie definittivament eskluż miċ-ċirku tal-benefiċjarji tat-trust, is-settlor ma għadx għandu dritt għat-trasferiment tar-riżorsi ttrasferiti lit-trust, skont l-att kostituttiv tiegħu.
31      Barra minn hekk, mid-deċiżjoni tar-rinviju jirriżulta li, fid-data tagħha, ebda benefiċjarju ieħor tat-trust ma ġie eskluż miċ-ċirku ta’ benefiċjarji tat-trust.
32      Permezz tad-Deċiżjoni 2022/337 u tar-Regolament ta’ Implimentazzjoni 2022/336, il-Kunsill inkluda lis-settlor fil-lista ta’ persuni, entitajiet u korpi suġġetti għal miżuri restrittivi, li tinsab fl-Anness tad-Deċiżjoni 2014/145 u fl-Anness I tar-Regolament Nru 269/2014.
33      Permezz ta’ deċiżjoni nnotifikata fis‑16 ta’ Marzu 2022 lir-rappreżentant legali tal-kumpanniji A, B, C u D, il-Kumitat tas-Sigurtà Finanzjarja ddikjara, skont l-Artikolu 2 tar-Regolament Nru 269/2014 u tad-Digriet Leġiżlattiv Nru 109/2007, l-iffriżar tal-ishma u tal-assi li jappartjenu lil dawn il-kumpanniji, sa fejn dawn kienu “attribwibbli indirettament [lis-settlor]”. Dan il-kumitat qies li r-riżorsi ekonomiċi imputabbli fl-Italja lil dawn il-kumpanniji, bħala kumpanniji kompletament ikkontrollati mill-kumpannija parent, kienu fir-realtà sostanzjalment attribwibbli lis-settlor, peress li, skont l-informazzjoni pprovduta mill-Guardia di Finanza (il-pulizija doganali u finanzjarja, l-Italja), li joriġinaw mill-komunikazzjonijiet trażmessi lil din tal-aħħar minn bank Taljan, is-settlor kien is-sid benefiċjarju tal-kumpanniji msemmija.
34      Fl‑11 ta’ Mejju 2022, il-kumpanniji A, B, C, D u T ippreżentaw rikors quddiem it-Tribunale amministrativo regionale per il Lazio (il-Qorti Amministrattiva Reġjonali ta’
Lazio, l-Italja), li hija l-qorti tar-rinviju, intiż għall-annullament tal-imsemmija deċiżjoni ta’
ffriżar, billi sostnew li, peress li s-settlor kien ġie eskluż miċ-ċirku tal-benefiċjarji tat-trust, il-kontribuzzjoni tal-kumpannija omm lit-trust timplika s-separazzjoni sħiħa tal-kumpanniji A, B, C u D mill-patrimonju tas-settlor u mill-isfera ta’ influwenza tiegħu. Il-proprjetà tal-assi ta’ dawn il-kumpanniji tiġi ttrasferita lill-fiduċjarju sakemm dawn jiġu ttrasferiti lill-benefiċjarji tat-trust u s-settlor ma jkollu ebda setgħa diretta jew indiretta ta’ ġestjoni u ta’ kontroll fuq dawn l-assi.
35      Il-ministeru jsostni, min-naħa tiegħu, li l-kontribuzzjoni lit-trust, li ma għandhiex effett traslattiv, ma twassalx għal terminazzjoni kompleta tar-rabta bejn is-settlor u l-assi u r-relazzjonijiet ġuridiċi miġjuba lit-trust. Tali interpretazzjoni hija kkonfermata mill-punt 6(b)(i) tal-Artikolu 3 tad-Direttiva 2015/849. Barra minn hekk, anki jekk, fil-preżent, is-settlor ma jibqax jitqies bħala benefiċjarju tat-trust, huwa jista’ madankollu jirkupra l-proprjetà jew it-trasferiment tal-assi ttrasferiti lilu, fil-każ li dawn l-assi ma jiġux ittrasferiti mal-iskadenza lill-benefiċjarji tat-trust, pereżempju, fil-każ tar-rinunzja ta’ dawn tal-aħħar jew fil-każ ta’ xoljiment antiċipat tat-trust.
36      Il-qorti tar-rinviju tistaqsi jekk l-Artikolu 2(1) tar-Regolament Nru 269/2014 għandux jiġi interpretat fis-sens li l-assi, ir-riżorsi ekonomiċi u r-relazzjonijiet ġuridiċi li huma s-suġġett tal-kontribuzzjoni lit-trust mis-settlor inkluż fil-lista li tinsab fl-Anness I ta’ dan ir-regolament jistgħux jitqiesu li “jappartjenu” lis-settlor, fis-sens ta’ din id-dispożizzjoni, minkejja li la huwa l-utent jew l-amministratur u lanqas il-benefiċjarju finali, jew bħala li jappartjenu lil persuna “assoċjata” mas-settlor jew, fl-aħħar mill-aħħar, bħala “kkontrollati” mis-settlor innifsu.
37      F’dan ir-rigward, il-qorti tar-rinviju tqis li t-trust timplika bidla provviżorja tal-proprjetarju formali ta’ beni u mhux trasferiment ġenwin ta’ proprjetà fis-sens sostanzjali. Il-kostituzzjoni tat-trust ma hijiex intiża biex iżżid id-drittijiet patrimonjali tal-fiduċjarju, peress li l-assi u d-drittijiet ikkontribwiti lit-trust huma separati mill-patrimonju tal-fiduċjarju, iżda għandha l-għan prinċipali li tissodisfa l-interess tas-settlor, permezz tas-separazzjoni tal-assi personali tiegħu mill-patrimonju tal-assi u tad-drittijiet ikkontribwiti lill-fiduċjarju, filwaqt li fl-istess ħin teħles mill-ispejjeż tal-ġestjoni, ittrasferiti, bl-investiment formali ta’ dawn l-assi u drittijiet, lill-fiduċjarju.
38      Madankollu, l-indikazzjoni formali f’isem il-fiduċjarju tal-assi ttrasferiti lit-trust ma tistax tiġi totalment injorata, peress li, skont l-Artikolu 2 tal-Konvenzjoni ta’ Den Haag, din l-inklużjoni hija waħda mill-karatteristiċi tat-trust. Fil-fatt, il-fiduċjarju, li huwa persuna distinta mis-settlor, huwa awtorizzat jiddisponi minn dawn l-assi, li jikkostitwixxi l-prerogattiva prinċipali tal-proprjetarju, mingħajr preġudizzju għall-osservanza tar-restrizzjonijiet previsti fl-att kostituttiv tat-trust, u li jittrasferixxi l-assi lill-benefiċjarji, konformement ma’ dan l-att.
39      Il-qorti tar-rinviju tqis li l-kunċett ta’ “appartenenza”, fis-sens tal-Artikolu 2(1) tar-Regolament Nru 269/2014, jista’ jkopri mhux biss il-proprjetà sħiħa u esklużiva, iżda wkoll sitwazzjonijiet “atipiċi” jew “ibridi”, bħall-kontribuzzjoni tal-proprjetà lil trust li tista’ tiġi kklassifikata bħala “appartenenza sostanzjali jew indiretta”. Din il-kontribuzzjoni ma għandhiex l-effett li tneħħi b’mod definittiv ir-rabta ta’ “appartenenza” bejn l-assi ttrasferiti lit-trust u s-settlor, li huwa oġġettivament f’pożizzjoni li jeżerċita influwenza sostanzjali fuqhom. Tali influwenza tirriżulta mill-possibbiltà li tiġi rkuprata l-proprjetà formali ta’ dawn l-assi fil-każ ta’ waqfien antiċipat tat-trust jew ta’ rifjut mill-benefiċjarji li jaċċettaw it-trasferiment tal-imsemmija assi, kif ukoll mill-fatt li, billi jikkostitwixxi t-trust u billi jafda l-ġestjoni u l-kontroll tagħha lil persuni li jgawdu mill-fiduċja tiegħu u magħżula minnu, is-settlor huwa f’pożizzjoni li jorjenta minn qabel l-użu u d-destinazzjoni finali tagħha. Min-naħa l-oħra, il-fiduċjarju ma jistax jitqies bħala l-proprjetarju effettiv tal-assi ttrasferiti lit-trust, peress li huwa nieqes mis-setgħa sħiħa kompleta ta’ dispożizzjoni, li normalment tikkaratterizza d-dritt tal-proprjetà.
40      Tali interpretazzjoni tal-kunċett ta’ “appartenenza”, fis-sens tal-Artikolu 2(1) tar-Regolament Nru 269/2014, hija konformi mal-għan imfittex minn dan l-Artikolu 2 u tieħu inkunsiderazzjoni l-fatt li trust, tal-inqas sakemm l-assi ttrasferiti lilu jiġu definittivament attribwiti lil terzi, jikkostitwixxi mekkaniżmu, li jintuża faċilment, biex jiġu evitati l-miżuri ta’
ffriżar ta’ fondi u ta’ riżorsi ekonomiċi previsti mid-dritt tal-Unjoni. Barra minn hekk, din hija kkorroborata mill-punt 6(b) tal-Artikolu 3 tad-Direttiva 2015/849, li jirrigwarda s-sitwazzjoni fejn is-settlor tat-trust, flimkien ma’, b’mod partikolari, il-fiduċjarju jew il-benefiċjarji tat-trust, iżomm rabta sinjifikattiva mal-assi ttrasferiti lit-trust, li fuq il-ġestjoni tagħhom b’mod jew ieħor huwa jinsab f’pożizzjoni li jeżerċita influwenza.
41      Barra minn hekk, il-qorti tar-rinviju tqis li, għalkemm, skont il-Qorti tal-Ġustizzja, f’sitwazzjoni bħal dik inkwistjoni fil-kawża prinċipali, il-kunċett ta’ “appartenenza” ma jistax ikopri s-sitwazzjoni tas-settlor, jibqa’ madankollu li jiġi vverifikat jekk is-settlor jistax jitqies li huwa persuna “assoċjata”, fis-sens tal-Artikolu 2(1) tar-Regolament Nru 269/2014, jew bħala li jeżerċita “kontroll”, fis-sens ta’ din id-dispożizzjoni, fuq l-assi ttrasferiti lit-trust. F’dan ir-rigward, il-qorti tar-rinviju tirrileva li s-settlor jista’ jitqies li huwa f’pożizzjoni li jeżerċita fuq l-assi ttrasferiti lit-trust influwenza determinanti, li tirriżulta mis-setgħa li tiġi kkostitwita t-trust u, f’dan il-kuntest, li jaħtar il-persuni inkarigati mill-ġestjoni u mis-sorveljanza tat-trust, li jiddetermina l-programm finali tat-trust u li jistabbilixxi r-regoli ta’ trasferiment tal-assi kif ukoll dawk relatati mal-possibbiltà li tiġi rkuprata l-proprjetà tal-assi ttrasferiti lit-trust.
42      Il-qorti tar-rinviju żżid li, fid-determinazzjoni jekk is-settlor “jikkontrollax” l-assi ttrasferiti lit-trust, huwa irrilevanti l-fatt li, skont l-att kostituttiv tat-trust, matul il-perijodu ta’ validità tiegħu, għal raġunijiet ordinarji jew straordinarji, il-persuni inkarigati mill-amministrazzjoni tat-trust, b’mod partikolari l-fiduċjarju jew il-protettur, jistgħu jinbidlu, peress li l-persuni li eventwalment jintalbu jissostitwixxuhom jaġixxu skont ir-regoli stabbiliti mis-settlor fl-att kostituttiv tat-trust.
43      F’dawn iċ-ċirkustanzi, it-Tribunale Amministrativo Regionale per il Lazio (il-Qorti Amministrattiva Reġjonali ta’
Lazio) iddeċidiet li tissospendi l-proċeduri quddiemha u li tagħmel lill-Qorti tal-Ġustizzja d-domandi preliminari li ġejjin:
“1)      L-Artikolu 2(1) tar-Regolament [Nru 269/2014] għandu jiġi interpretat fis-sens li miżura ta’
ffriżar tista’ tiġi adottata wkoll fir-rigward ta’ trasferiment ta’ oġġetti jew riżorsi għal trust minn settlor imsemmi fl-Anness I tal-imsemmi regolament (persuna maħtura jew imniżżla fl-elenku), li għandha titqies bħala l-persuna li lilha jappartjenu l-oġġetti jew ir-riżorsi?
2)      Fil-każ ta’ risposta fin-negattiv [għall-ewwel domanda], l-Artikolu 2(1) tar-Regolament Nru 269/2014 għandu jiġi interpretat fis-sens li miżura ta’
ffriżar tista’ tiġi adottata wkoll fir-rigward ta’ trasferiment ta’ oġġetti jew riżorsi għal trust minn settlor imsemmi fl-Anness I tal-imsemmi regolament (persuna maħtura jew imniżżla fl-elenku), li għandha titqies bħala l-persuna assoċjata ma dik lil lilha jappartjenu l-oġġetti jew ir-riżorsi?
3)      Fil-każ ta’ risposta fin-negattiv [għat-tieni domanda], l-Artikolu 2(1) tar-Regolament Nru 269/2014 għandu jiġi interpretat fis-sens li miżura ta’
ffriżar tista’ tiġi adottata wkoll fir-rigward ta’ trasferiment ta’ oġġetti jew riżorsi għal trust minn settlor imsemmi fl-Anness I tal-imsemmi regolament (persuna maħtura jew imniżżla fl-elenku), li għandha titqies bħala l-persuna li tikkontrolla l-oġġetti jew ir-riżorsi?”
44      Fl-osservazzjonijiet bil-miktub tiegħu, il-Gvern Taljan sostna li, skont l-ewwel paragrafu tal-Artikolu 275 TFUE, il-Qorti tal-Ġustizzja ma għandhiex ġurisdizzjoni biex tinterpreta r-Regolament Nru 269/2014, adottat abbażi tad-dispożizzjonijiet dwar il-politika estera u ta’ sigurtà tal-Unjoni, b’mod partikolari, l-Artikolu 215 TFUE u d-dispożizzjonijiet previsti fil-Kapitolu 2 tat-Titolu V tat-Trattat UE.
45      Mistoqsi mill-Qorti tal-Ġustizzja dwar iż-żamma tal-eċċezzjoni ta’ nuqqas ta’ ġurisdizzjoni fid-dawl, b’mod partikolari, tas-sentenza tal‑10 ta’ Settembru 2024, Neves 77 Solutions (C‑351/22, EU:C:2024:723, punti 39 u 40), dan il-gvern irtira espressament l-imsemmija eċċezzjoni waqt is-seduta quddiem il-Qorti tal-Ġustizzja.
Fuq id-domandi preliminari
Osservazzjonijiet preliminari
46      Permezz tad-domandi tagħha, il-qorti tar-rinviju tistaqsi, essenzjalment, jekk l-Artikolu 2(1) tar-Regolament Nru 269/2014 għandux jiġi interpretat fis-sens li miżura ta’
ffriżar tista’ tiġi adottata fir-rigward ta’ fondi jew ta’ riżorsi ekonomiċi ttrasferiti lil trust minn settlor inkluż fil-lista li tinsab fl-Anness I tar-Regolament Nru 269/2014.
47      Il-qorti tar-rinviju tistaqsi lill-Qorti tal-Ġustizzja dwar il-portata tal-Artikolu 2(1) tar-Regolament Nru 269/2014 f’kuntest fejn l-awtoritajiet Taljani, abbażi ta’ din id-dispożizzjoni, iddikjaraw l-iffriżar tal-ishma u tal-beni li jappartjenu lil erba’ kumpanniji Taljani, ikkontrollati minn kumpannija omm li għandha s-sede tagħha f’Bermuda, ikkontribwiti lit-trust irrevokabbli kkostitwita skont id-dritt ta’ Bermuda mis-settlor, inkluż fil-lista li tinsab fl-Anness I ta’ dan ir-regolament.
48      Fl-ewwel lok, għandu jitfakkar li r-Repubblika Taljana rratifikat il-Konvenzjoni ta’ Den Haag.
49      Skont l-Artikolu 2 ta’ din il-konvenzjoni, it-terminu “trust” jirreferi għar-relazzjonijiet ġuridiċi maħluqa minn persuna, is-settlor – permezz ta’ att inter vivos jew causa mortis – meta l-proprjetà tkun tqiegħdet taħt il-kontroll ta’
fiduċjarju fl-interess ta’ benefiċjarju jew għal għan speċifiku.
50      Barra minn hekk, mill-Artikolu 2 tal-konvenzjoni msemmija jirriżulta li t-trust għandha bħala karatteristiċi li l-assi tat-trust jikkostitwixxu patrimonju distint u ma jifformawx parti mill-patrimonju tal-fiduċjarju, li t-titolu relattiv għall-assi tat-trust huwa stabbilit f’isem il-fiduċjarju jew ta’ persuna oħra għan-nom tal-fiduċjarju u li l-fiduċjarju għandu s-setgħa u huwa inkarigat bl-obbligu, li għandu jagħti rendikont tiegħu, li jamministra, li jiġġestixxi jew li jiddisponi mill-assi skont it-termini tat-trust u r-regoli partikolari imposti mil-liġi fuq il-fiduċjarju. L-imsemmi Artikolu 2 jipprovdi wkoll li l-fatt li s-settlor iżomm ċerti prerogattivi jew li l-fiduċjarju għandu ċerti drittijiet bħala benefiċjarju ma jipprekludix neċessarjament l-eżistenza ta’
trust.
51      Il-qorti tar-rinviju tindika, f’dan ir-rigward, li t-trust inkwistjoni fil-kawża prinċipali ġiet ikkostitwita konformement mal-iskema abitwali, li tipprovdi li t-titolu relativ għall-assi ttrasferiti lit-trust mis-settlor huwa stabbilit f’isem il-fiduċjarju, li jamministrahom u jiġġestihom konformement mal-att kostituttiv tat-trust, li għandu josserva l-liġi li tirregola t-trust, u li għandu jwettaq it-trasferiment finali tagħhom lill-benefiċjarji li jakkwistaw il-proprjetà sħiħa ta’ dawn l-assi fid-data tat-trasferiment.
52      Fit-tieni lok, mid-deċiżjoni tar-rinviju jirriżulta li s-settlor ittrasferixxa fit-trust lill-kumpannija omm li tikkontrolla b’mod sħiħ lill-kumpanniji A, B, C u D, b’tali mod li dawn tal-aħħar ukoll tpoġġew taħt il-kontroll tat-trust. Is-settlor ma għandu l-ebda setgħa ta’ ġestjoni fuq l-assi u fuq ir-relazzjonijiet ġuridiċi li huma s-suġġett tat-trasferiment lit-trust, peress li din is-setgħa hija fdata lill-fiduċjarju, u ma għandu ebda dritt għat-trasferiment tal-assi favurih skont l-att kostituttiv, peress li ġie eskluż definittivament miċ-ċirku tal-benefiċjarji tat-trust. Is-settlor ma huwiex l-utent tal-beni u tar-relazzjonijiet ġuridiċi ttrasferiti lit-trust u ma jeżerċitax funzjonijiet oħra, bħal dik ta’ protettur. Madankollu, huwa jista’, sakemm il-beni u r-relazzjonijiet ġuridiċi jiġu ttrasferiti lill-benefiċjarji, jirkupra l-proprjetà tagħhom, fil-każ ta’ terminazzjoni antiċipata tat-trust jew ta’ rifjut tal-benefiċjarji li jaċċettaw it-trasferiment tal-imsemmija beni u relazzjonijiet ġuridiċi.
53      Huwa b’teħid inkunsiderazzjoni dawn il-konstatazzjonijiet fattwali, li ma huwiex il-kompitu tal-Qorti tal-Ġustizzja li tivverifika l-eżattezza tagħhom fil-kuntest tal-proċedura stabbilita fl-Artikolu 267 TFUE (ara, f’dan is-sens, is-sentenzi tas‑16 ta’ Marzu 1978, Oehlschläger, 104/77, EU:C:1978:69, punt 4, u tad‑19 ta’ Ġunju 2025, Bulgarian posts, C‑785/23, EU:C:2025:462, punt 40), li għandha tingħata risposta għad-domandi magħmula mill-qorti tar-rinviju.
54      Fit-tielet lok, mid-deċiżjoni tar-rinviju jirriżulta li l-awtoritajiet Taljani qiesu li r-riżorsi ekonomiċi tal-kumpanniji A, B, C u D ttrasferiti lit-trust, bħala kumpanniji kompletament ikkontrollati mill-kumpannija omm, kienu fir-realtà sostanzjalment attribwibbli lis-settlor, peress li, skont l-informazzjoni li kellhom, is-settlor kien is-“sid benefiċjarju” ta’ dawn il-kumpanniji, li ġġustifika l-adozzjoni tal-miżuri ta’
ffriżar abbażi tal-Artikolu 2(1) tar-Regolament Nru 269/2014.
55      F’dan ir-rigward, għandu jiġi rrilevat li għalkemm il-kunċett ta’ “sid benefiċjarju” ma jidhirx fid-dispożizzjonijiet tar-Regolament Nru 269/2014, dan jinsab, b’mod partikolari, fid-Direttiva 2015/849.
56      Din id-direttiva tipprovdi, fil-punt 6(b) tal-Artikolu 3 tagħha, li, għall-finijiet tagħha, is-“sid benefiċjarju” huwa ddefinit bħala l-persuna jew il-persuni fiżiċi li finalment, jippossjedu jew jikkontrollaw il-klijent u/jew il-persuna jew il-persuni fiżiċi li f’isimhom tkun qed titwettaq tranżazzjoni jew attività u tinkludi mill-inqas, fil-każ ta’
trusts, is-settlor/s, il-fiduċjarju/i, il-protettur/i, il-benefiċjarji jew, fejn l-individwi li jibbenefikaw mill-arranġament jew mill-entità ġuridika jkunu għad iridu jiġu ddeterminati, il-klassi ta’ persuni li fl-interess ewlieni tagħhom huwa stabbilit jew operat l-arranġament jew l-entità ġuridika, kif ukoll kull persuna fiżika oħra li teżerċita kontroll finali fuq it-trust permezz ta’ proprjetà diretta jew indiretta jew b’mezzi oħra.
57      Tali definizzjoni, li tammetti li persuni involuti fit-trust, minbarra l-fiduċjarju, bħas-settlor, il-benefiċjarji jew il-protettur jistgħu jippossjedu jew jikkontrollaw l-assi ttrasferiti lit-trust hija, ċertament, stabbilita għall-finijiet tal-applikazzjoni tad-Direttiva 2015/849, iżda madankollu tirrifletti r-rikonoxximent mil-leġiżlatur tal-Unjoni tal-karatteristika essenzjali tat-trust, jiġifieri s-separazzjoni bejn il-proprjetà legali u l-proprjetà effettiva tal-assi tat-trust.
58      Issa, tali separazzjoni tipproduċi effetti li għandhom jittieħdu inkunsiderazzjoni mhux biss fil-qasam tal-prevenzjoni tal-użu tas-sistema finanzjarja għall-finijiet tal-ħasil tal-flus jew tal-finanzjament tat-terroriżmu, iżda wkoll fil-qasam tal-miżuri restrittivi meħuda abbażi tar-Regolament Nru 269/2014.
59      Madankollu, għandu jiġi rrilevat li l-ewwel u t-tielet domanda jirrigwardaw il-kunċetti ta’ “appartenenza” u ta’ “kontroll”, fis-sens tal-Artikolu 2(1) tar-Regolament Nru 269/2014 u għalhekk jirrigwardaw ir-relazzjoni bejn is-settlor tat-trust u l-assi u r-riżorsi ttrasferiti lilha, filwaqt li t-tieni domanda tirrigwarda l-kunċett ta’ persuna “assoċjata” u tirrigwarda r-relazzjoni bejn is-settlor u din il-persuna. Għaldaqstant, l-ewwel u t-tielet domanda għandhom jiġu eżaminati flimkien, qabel ma tingħata risposta, jekk ikun il-każ, għat-tieni domanda.
Fuq l-ewwel u t-tielet domanda
60      Permezz tal-ewwel u tat-tielet domanda tagħha, il-qorti tar-rinviju tistaqsi, essenzjalment, jekk l-Artikolu 2(1) tar-Regolament Nru 269/2014 għandux jiġi interpretat fis-sens li l-fondi u r-riżorsi ekonomiċi ttrasferiti lil trust mis-settlor tagħha, inkluż fil-lista li tinsab fl-Anness I ta’ dan ir-regolament, għandhom jitqiesu li “jappartjenu” lil dan is-settlor jew li huma “kkontrollati” minnu, fis-sens ta’ din id-dispożizzjoni.
61      F’dan ir-rigward, għandu jitfakkar li l-Artikolu 2(1) tar-Regolament Nru 269/2014 jipprovdi li għandhom jiġu ffriżati l-fondi u r-riżorsi ekonomiċi kollha li jappartjenu lill-persuni fiżiċi jew ġuridiċi, entitajiet jew organi, jew lill-persuni fiżiċi jew ġuridiċi, entitajiet jew korpi assoċjati magħhom, elenkati fl-Anness I ta’ dan ir-regolament, kif ukoll il-fondi u r-riżorsi ekonomiċi kollha li huma proprjetà, jinżammu jew huma kkontrollati minn dawn il-persuni fiżiċi jew ġuridiċi, entitajiet jew korpi.
62      Għalkemm il-kunċetti ta’ “riżorsi ekonomiċi”, ta’ “ffriżar ta’ riżorsi ekonomiċi”, ta’ “ffriżar ta’ fondi” u ta’ “fondi” huma ddefiniti rispettivament fil-punti (d) sa (g) tal-Artikolu 1 tar-Regolament Nru 269/2014, dan ir-regolament ma jinkludix definizzjoni tal-kunċetti użati fl-Artikolu 2(1) tiegħu, li jirrigwardaw ir-rabta bejn il-persuna inkluża fil-lista li tinsab fl-Anness I tal-imsemmi regolament u l-fondi u r-riżorsi ekonomiċi li għandhom jiġu ffriżati, u lanqas ma jirreferi għad-drittijiet nazzjonali sabiex tiġi ddeterminata l-portata tagħhom.
63      Skont ġurisprudenza stabbilita, kemm mir-rekwiżiti tal-applikazzjoni uniformi tad-dritt tal-Unjoni, kif ukoll mill-prinċipju ta’ ugwaljanza, jirriżulta li dispożizzjoni tad-dritt tal-Unjoni li ma tkun tagħmel ebda riferiment espliċitu għad-dritt tal-Istati Membri sabiex jiġi ddeterminat is-sens u l-portata tiegħu, għandha normalment tingħata, fl-Unjoni kollha, interpretazzjoni awtonoma u uniformi li għandha tieħu inkunsiderazzjoni mhux biss il-kliem ta’ din id-dispożizzjoni, iżda wkoll il-kuntest tagħha u l-għan li l-leġiżlazzjoni li tagħmel parti minnha tfittex li tilħaq (sentenzi tat‑18 ta’ Jannar 1984, Ekro, 327/82, EU:C:1984:11, punt 11, u tal‑11 ta’ Settembru 2025, Banco Santander (Riżoluzzjoni bankarja Banco Popular III), C‑687/23, EU:C:2025:687, punt 46 kif ukoll il-ġurisprudenza ċċitata).
64      Fir-rigward tal-formulazzjoni tal-Artikolu 2(1) tar-Regolament Nru 269/2014, għandu jiġi kkonstatat li l-formulazzjoni ta’ din id-dispożizzjoni tippreżenta diverġenzi fil-verżjonijiet lingwistiċi differenti tagħha. Kif jirrileva l-Avukat Ġenerali fil-punt 67 tal-konklużjonijiet tiegħu, il-verżjonijiet lingwistiċi differenti ta’ din id-dispożizzjoni jirrigwardaw, għal uħud minnhom, bħal dawk bil-lingwa Ġermaniża, Ingliża, Franċiża, Taljana, Latvjana u Rumena (“Eigentum, Besitz, gehalten oder kontrolliert werden”; “belonging to, owned, held or controlled”; “appartenenti a, posseduti, detenuti o controllati”; “īpašumā, valdījumā, turējumā vai pārziņā” u “aparțin, se află în proprietatea ori posesia sau sunt controlate”), erba’ tipi ta’ relazzjonijiet bejn il-persuna, l-entità jew l-organu inkluż fil-lista li tinsab fl-Anness I ta’ dan ir-regolament u l-beni kif ukoll ir-riżorsi ekonomiċi kkonċernati, filwaqt li l-verżjoni bil-lingwa Spanjola tal-imsemmija dispożizzjoni tipprevedi biss tliet tipi ta’ relazzjonijiet bejniethom (“propiedad, tenencia o control”).
65      Barra minn hekk, mill-paragun tal-verżjonijiet lingwistiċi li jirrigwardaw erba’ tipi ta’ rapporti jirriżulta li kull kunċett użat f’waħda minn dawn il-verżjonijiet ma jikkorrispondix neċessarjament għal kunċett ekwivalenti f’oħra minn dawn il-verżjonijiet. Għalhekk, għalkemm il-verżjonijiet bil-lingwa Ġermaniża, Ingliża, Franċiża, Taljana u Latvjana jirreferu għall-kunċetti ta’ “proprjetà”, ta’ “pussess”, ta’ “detenzjoni” u ta’ “kontroll” (“Eigentum, Besitz, gehalten oder kontrolliert werden”, “belonging to, owned, held or controlled”, “appartenenti a, posseduti, detenuti o controllati” u “īpašumā, valdījumā, turējumā vai pārziņā”), il-verżjoni Rumena tuża l-kliem “aparțin, se află în proprietatea ori posesia sau sunt controlate” li jidher li jeskludi l-kunċett ta’ “detenzjoni”.
66      Mill-ġurisprudenza stabbilita tal-Qorti tal-Ġustizzja jirriżulta li n-neċessità ta’ interpretazzjoni uniformi tad-dispożizzjonijiet tad-dritt tal-Unjoni teskludi li, fil-każ ta’ dubju, it-test ta’ dispożizzjoni jitqies b’mod iżolat u teżiġi għall-kuntrarju li jiġi interpretat u applikat fid-dawl tal-verżjonijiet stabbiliti fil-lingwi uffiċjali l-oħra (sentenzi tal‑5 ta’ Diċembru 1967, van der Vecht, 19/67, EU:C:1967:49, p. 456, u tad‑9 ta’ Ottubru 2025, On Air Media Professionals u Different Media, C‑416/24 u C‑417/24, EU:C:2025:765, punt 37 kif ukoll il-ġurisprudenza ċċitata).
67      Madankollu, hija wkoll ġurisprudenza stabbilita li l-verżjonijiet lingwistiċi kollha ta’ test tad-dritt tal-Unjoni għandhom, bħala prinċipju, jingħataw l-istess valur (sentenzi tat‑2 ta’ April 1998, EMU Tabac et, C‑296/95, EU:C:1998:152, punt 36, kif ukoll tad‑9 ta’ Ottubru 2025, On Air Media Professionals u Different Media, C‑416/24 u C‑417/24, EU:C:2025:765, punt 38 kif ukoll il-ġurisprudenza ċċitata).
68      Fil-każ ta’ diverġenza bejn id-diversi verżjonijiet lingwistiċi ta’ test tal-Unjoni, id-dispożizzjoni inkwistjoni għandha tiġi interpretata skont l-istruttura ġenerali u l-għan tal-leġiżlazzjoni li tifforma parti minnha (sentenzi tas‑27 ta’ Ottubru 1977, Bouchereau, 30/77, EU:C:1977:172, punt 14, u tad‑9 ta’ Ottubru 2025, On Air Media Professionals u Different Media, C‑416/24 u C‑417/24, EU:C:2025:765, punt 39 kif ukoll il-ġurisprudenza ċċitata).
69      Madankollu, mill-formulazzjoni tal-Artikolu 2(1) tar-Regolament Nru 269/2014 fil-verżjonijiet lingwistiċi differenti tiegħu jista’ jiġi dedott li din id-dispożizzjoni tkopri varjetà ta’ relazzjonijiet ġuridiċi bejn il-persuna jew l-entità inkluża fil-lista li tinsab fl-Anness I ta’ dan ir-regolament u l-fondi u r-riżorsi ekonomiċi inkwistjoni, li jvarjaw mir-relazzjoni ġuridika l-iktar wiesgħa, li hija dik tal-proprjetà, għas-sitwazzjonijiet li fihom il-persuna jew l-entità tista’ teżerċita setgħa de facto fuq l-imsemmija fondi u riżorsi, u dan b’mod dirett jew indirett (ara, f’dan is-sens, is-sentenza tal‑10 ta’ Settembru 2019, HTTS vs Il‑Kunsill, C‑123/18 P, EU:C:2019:694, punt 69) jew tikseb profitt minnhom.
70      L-imsemmija dispożizzjoni tkopri għalhekk is-sitwazzjonijiet kollha ta’ liġi u ta’ fatt li fihom persuna għandha setgħa li tippermettilha tuża l-fondi u r-riżorsi ekonomiċi kkonċernati, li tikseb profitt minnhom, li tiddisponi minnhom jew li jkollha influwenza fuqhom.
71      Issa, sabiex jiġi ggarantit l-effett utli tal-istess dispożizzjoni, il-kunċett ta’ “appartenenza” għandu jiġi interpretat fis-sens li jkopri mhux biss is-sitwazzjonijiet li fihom tali setgħa fuq il-fondi u r-riżorsi ekonomiċi kkonċernati tista’ tiġi kkonfermata legalment, iżda wkoll is-sitwazzjonijiet li fihom persuna jew entità fil-fatt ikollha din is-setgħa, minkejja l-fatt li, legalment, id-detentur tal-imsemmija setgħa huwa persuna jew entità oħra.
72      Bl-istess mod, il-kunċett ta’ “kontroll” jinkludi s-sitwazzjonijiet kollha li fihom persuna fiżika jew ġuridika tkun f’pożizzjoni li tinfluwenza l-għażliet ta’ persuna oħra, u dan anki fl-assenza ta’ kull rabta ġuridika, ta’ proprjetà u ta’
holding fil-kapital bejn waħda u l-oħra minn dawn il-persuni (ara, f’dan is-sens, is-sentenza tal‑10 ta’ Settembru 2019, HTTS vs Il‑Kunsill, C‑123/18 P, EU:C:2019:694, punti 71 u 75).
73      Minn dan isegwi li, f’sitwazzjoni li tinvolvi l-fondi u r-riżorsi ekonomiċi ttrasferiti lil trust minn settlor inkluż fil-lista li tinsab fl-Anness I tar-Regolament Nru 269/2014, il-fatt li t-titolu relatat ma’ dawn il-fondi u ma’ dawn ir-riżorsi jiġi stabbilit f’isem il-fiduċjarju ma jipprekludix li l-imsemmija fondi u l-imsemmija riżorsi jitqiesu li jappartjenu lil dan is-settlor jew li huma kkontrollati minnu, meta l-imsemmi settlor ikollu setgħa li tippermettilu li juża dawn l-istess fondi u riżorsi, li jikseb profitt minnhom, li jiddisponi minnhom jew li jkollu influwenza fuqhom jew fuq l-għażliet magħmula mill-fiduċjarju fir-rigward tal-fondi u tar-riżorsi ekonomiċi ttrasferiti lil din it-trust mill-istess settlor.
74      Tali interpretazzjoni tal-Artikolu 2(1) tar-Regolament Nru 269/2014 hija kkorroborata kemm mill-kuntest li fih taqa’ din id-dispożizzjoni kif ukoll mill-għanijiet imfittxija minn dan ir-regolament.
75      Fir-rigward tal-kuntest, għandu jiġi rrilevat, l-ewwel nett, li l-Artikolu 1(e) u (f) tar-Regolament Nru 269/2014 jiddefinixxi b’mod wiesa’ l-kunċetti, rispettivament, ta’ “ffriżar ta’ riżorsi ekonomiċi” u ta’ “ffriżar ta’ fondi” (ara, b’analoġija, is-sentenza tal‑11 ta’ Novembru 2021, Bank Sepah, C‑340/20, EU:C:2021:903, punt 45).
76      Fil-fatt, l-Artikolu 1(f) tar-Regolament Nru 269/2014 jiddefinixxi l-kunċett ta’ “ffriżar ta’ fondi” bħala “il-prevenzjoni ta’ kull moviment, trasferiment, alterazzjoni, użu ta’, aċċess għal, jew negozju b’fondi li b’kull mod jirriżulta fi xi bidla fil-volum, fl-ammont, fil-post, fid-dritt tal-proprjetà, fil-pussess, fil-karattru, fid-destinazzjoni tagħhom jew kull bidla oħra li tippermetti li l-fondi jintużaw, inkluż l-immaniġġar ta’ portafolji”.
77      Minn din id-definizzjoni jsegwi li l-iffriżar ta’ fondi huwa intiż biex jillimita kemm jista’ jkun l-operazzjonijiet li jistgħu jitwettqu fuq fondi ffriżati, kif jixhdu n-numru kbir ta’ sitwazzjonijiet imsemmija u l-użu tat-terminu “kull”. Fir-rigward tal-mezzi biex jintlaħaq l-għan li dawn l-operazzjonijiet jiġu limitati, dawn huma wkoll iddefiniti b’mod estensiv mil-leġiżlatur tal-Unjoni (ara, b’analoġija, is-sentenza tal‑11 ta’ Novembru 2021, Bank Sepah, C‑340/20, EU:C:2021:903, punt 43).
78      Il-kunsiderazzjonijiet preċedenti japplikaw ukoll f’dak li jikkonċerna l-kunċett ta’ “ffriżar ta’ riżorsi ekonomiċi”. Fil-fatt, dan il-kunċett huwa ddefinit, fl-Artikolu 1(e) tar-Regolament Nru 269/2014, bħala “il-prevenzjoni tal-użu ta’ riżorsi ekonomiċi għall-akkwist ta’ fondi, oġġetti jew servizzi bi kwalunkwe mod, inklużi, iżda mhux biss, il-bejgħ, il-kiri jew l-ipotekar tagħhom” (ara, b’analoġija, is-sentenza tal‑11 ta’ Novembru 2021, Bank Sepah, C‑340/20, EU:C:2021:903, punt 44).
79      Tali definizzjoni tal-kunċetti ta’ “ffriżar ta’ riżorsi ekonomiċi” u ta’ “ffriżar ta’ fondi” tkun nieqsa minn effett utli jekk ir-rabtiet bejn, minn naħa, il-persuni u l-entitajiet u, min-naħa l-oħra, il-fondi u r-riżorsi ekonomiċi, suġġetti għall-iffriżar, jiġu interpretati b’mod li jeskludi s-sitwazzjonijiet li, fil-fatt, jikkorrispondu għal sitwazzjonijiet ta’ appartenenza jew ta’ kontroll, iżda li, fuq livell formali, ma jistgħux jiġu kklassifikati bħala tali.
80      It-tieni nett, l-Artikolu 2(2) tar-Regolament Nru 269/2014 jipprovdi li l-ebda fond jew riżorsa ekonomika ma għandhom jitqiegħdu għad-dispożizzjoni, direttament jew indirettament, jew għall-beneficċju ta’ persuni fiżiċi jew ġuridiċi, entitajiet jew korpi, jew persuni fiżiċi jew ġuridiċi assoċjati magħhom, elenkati fl-Anness I ta’ dan ir-regolament.
81      Il-Qorti tal-Ġustizzja diġà kellha l-opportunità biex tikkonstata li din il-projbizzjoni ta’ tqegħid għad-dispożizzjoni hija fformulata, hija wkoll, b’mod partikolarment wiesa’, kif juri l-użu tal-kliem “direttament jew indirettament”, u li tiddeċiedi li din tinkludi, konsegwentement, kull att li t-twettiq tiegħu huwa neċessarju, skont id-dritt nazzjonali applikabbli, biex jippermetti lill-persuna inkluża fil-lista li tinsab fl-Anness I tar-Regolament Nru 269/2014 tikseb effettivament is-setgħa li tiddisponi kompletament mill-fondi jew mir-riżorsi ekonomiċi kkonċernati (ara, f’dan is-sens, is-sentenza tas‑17 ta’ Jannar 2019, SH, C‑168/17, EU:C:2019:36, punt 51 u l-ġurisprudenza ċċitata).
82      It-tielet nett, skont l-Artikolu 9 tar-Regolament Nru 269/2014, il-parteċipazzjoni, konxjament u volontarjament, f’attivitajiet li għandhom l-għan jew l-effett li jevitaw il-miżuri stabbiliti fl-Artikolu 2 ta’ dan ir-regolament hija pprojbita.
83      L-Artikolu 9 tar-Regolament Nru 269/2014 jirrigwarda l-attivitajiet li għandhom bħala għan jew bħala riżultat li jeskludu lill-awtur tagħhom mill-applikazzjoni tal-miżuri stabbiliti fl-Artikolu 2(1) ta’ dan ir-regolament u li ma jistgħux jitqiesu bħala atti ta’ tqegħid għad-dispożizzjoni pprojbiti mill-Artikolu 2(2) tal-imsemmi regolament (ara, b’analoġija, is-sentenza tal‑21 ta’ Diċembru 2011, Afrasiabi et, C‑72/11, EU:C:2011:874, punti 60 u 61).
84      L-Artikolu 2(2) u l-Artikolu 9 tar-Regolament Nru 269/2014 jikkostitwixxu, flimkien mal-Artikolu 2(1) tiegħu, sistema koerenti ta’ dispożizzjonijiet li jikkontribwixxu biex jintlaħqu l-għanijiet stabbiliti minn dan ir-regolament.
85      Għaldaqstant, l-Artikolu 2(1) tal-imsemmi regolament għandu jiġi interpretat b’mod li ma jpoġġix indiskussjoni l-effett utli tal-Artikolu 2(2) u tal-Artikolu 9 tal-istess regolament.
86      F’dan ir-rigward, kif tfakkar fil-punt 57 ta’ din is-sentenza kif ukoll mill-Avukat Ġenerali fil-punti 39 sa 45 u 73 tal-konklużjonijiet tiegħu, il-ħolqien ta’
trust jippermetti li tiġi sseparata l-proprjetà legali u l-proprjetà effettiva tal-beni ttrasferiti lit-trust.
87      Peress li din is-separazzjoni kif ukoll karatteristiċi oħra tat-trust, jiġifieri n-natura privata ta’ dan il-mekkaniżmu, il-faċilità u l-flessibbiltà tal-kostituzzjoni u tal-emenda tiegħu, jistgħu jwasslu għan-nuqqas ta’ trasparenza u għall-kumplessità strutturali ta’ tali mekkaniżmu, jippermettu l-użu tagħha għal għanijiet leġittimi, iżda wkoll sabiex tinħeba r-rabta li s-settlor iżomm mal-fondi u mar-riżorsi ekonomiċi ttrasferiti lit-trust.
88      Interpretazzjoni tal-Artikolu 2(1) tar-Regolament Nru 269/2014 fis-sens li l-fondi u r-riżorsi ekonomiċi kkonċernati jitqiesu li jappartjenu lis-settlor tat-trust jew li huma kkontrollati minnu, meta dan is-settlor ikompli jkollu setgħa li tippermettilu juża l-fondi u r-riżorsi ekonomiċi, li jikseb profitt minnhom, li jiddisponi minnhom jew li jkollu influwenza fuqhom jew fuq l-għażliet magħmula mill-fiduċjarju fir-rigward ta’ dawn il-fondi u riżorsi ekonomiċi, tippermetti li jiġi evitat li t-trust tintuża bl-għan li jiġu evitati l-miżuri stabbiliti f’din id-dispożizzjoni, u għalhekk għandha titqies li hija konformi mal-Artikolu 9 tar-Regolament Nru 269/2014.
89      Fir-rigward tal-għanijiet ta’ dan ir-regolament, għandu jitfakkar, minn naħa, li dan ġie adottat wara l-ksur, fl‑2014, mill-Federazzjoni Russa tas-sovranità u tal-integrità territorjali tal-Ukraina, u li minn dak iż-żmien ġie emendat diversi drabi b’reazzjoni għall-aggressjoni militari mill-Federazzjoni Russa kontra l-Ukraina, fl‑24 ta’ Frar 2022.
90      Min-naħa l-oħra, ir-Regolament ta’ Implimentazzjoni 2022/336 li jirrigwarda, b’mod partikolari, l-inklużjoni tas-settlor tat-trust inkwistjoni fil-kawża prinċipali fil-lista msemmija fl-Anness I tar-Regolament Nru 269/2014 ġie adottat fid-dawl tal-gravità tas-sitwazzjoni wara din l-aggressjoni militari. Kif tfakkar il-premessa 11 tar-Regolament ta’ Implimentazzjoni 2022/336, permezz tal-azzjonijiet militari illegali tagħha, il-Federazzjoni Russa tikser b’mod flagranti d-dritt internazzjonali u l-prinċipji tal-Karta tan-Nazzjonijiet Uniti, u tippreġudika s-sigurtà u l-istabbiltà Ewropea u dinjija.
91      L-importanza tal-għanijiet imfittxija mir-Regolament Nru 269/2014, jiġifieri l-protezzjoni tal-integrità territorjali, tas-sovranità u tal-indipendenza tal-Ukraina kif ukoll il-waqfien tal-ksur, mill-Federazzjoni Russa, tad-dritt internazzjonali u tal-prinċipji tal-Karta tan-Nazzjonijiet Uniti, li jaqgħu taħt l-għan iktar wiesa’ taż-żamma tal-paċi u tas-sigurtà internazzjonali, konformement mal-għanijiet tal-azzjoni esterna tal-Unjoni stabbiliti fl-Artikolu 21 TUE, ma hijiex biss ta’ natura li tiġġustifika konsegwenzi negattivi, anki kunsiderevoli, għal ċerti operaturi (ara, f’dan is-sens, is-sentenza tat‑28 ta’ Marzu 2017, Rosneft, C‑72/15, EU:C:2017:236, punt 150), iżda jitlob ukoll li dan ir-regolament jiġi interpretat b’mod li tiġi ggarantita l-effettività tal-miżuri restrittivi stabbiliti minnu u li jiġi evitat li l-effett ta’ dawn il-miżuri jiġi nnewtralizzat jew li l-miżuri msemmija jiġu evitati.
92      Mill-kunsiderazzjonijiet preċedenti jirriżulta li l-Artikolu 2(1) tar-Regolament Nru 269/2014 għandu jiġi interpretat fis-sens li l-fondi u r-riżorsi ekonomiċi ttrasferiti lil trust mis-settlor tagħha, inkluż fil-lista li tinsab fl-Anness I ta’ dan ir-regolament, jistgħu jitqiesu li jappartjenu lil dan is-settlor jew li huma kkontrollati minnu, li jiġġustifika, konsegwentement, li miżura ta’
ffriżar tista’, jekk ikun il-każ, tiġi adottata fir-rigward ta’ dawn il-fondi u ta’ dawn ir-riżorsi ekonomiċi.
93      F’dan il-każ, il-qorti tar-rinviju tindika li s-settlor ma għandux setgħa ta’ ġestjoni tal-fondi u tar-riżorsi ekonomiċi ttrasferiti lit-trust u li ma huwiex l-utent tagħhom.
94      Għalkemm ma hijiex il-Qorti tal-Ġustizzja, fil-kuntest tal-proċedura bbażata fuq l-Artikolu 267 TFUE, li għandha tpoġġi indiskussjoni tali evalwazzjoni tal-qorti tar-rinviju, għandu madankollu jiġi ppreċiżat, sabiex tingħata risposta utli għal din tal-aħħar, li sabiex jiġi ddeterminat jekk, fis-sitwazzjoni inkwistjoni fil-kawża prinċipali, is-settlor tat-trust żammx is-setgħa li tippermettilu juża l-fondi u r-riżorsi ekonomiċi ttrasferiti lit-trust, li jikseb profitt minnhom, li jiddisponi minnhom jew li jkollu influwenza fuqhom jew fuq l-għażliet magħmula mill-fiduċjarju fir-rigward ta’ dawn il-fondi u ta’ dawn ir-riżorsi ekonomiċi, il-qorti tar-rinviju tista’ tirreferi għad-dritt applikabbli għat-trust, mingħajr madankollu ma tillimita ruħha biss għalih.
95      Mid-deċiżjoni tar-rinviju jirriżulta li t-trust inkwistjoni fil-kawża prinċipali hija kkostitwita u rregolat skont id-dritt ta’ Bermuda. F’dan ir-rigward, kif irrileva l-Avukat Ġenerali fil-punti 89 sa 91 tal-konklużjonijiet tiegħu, din il-qorti tista’ tieħu inkunsiderazzjoni l-prerogattivi rrikonoxxuti minn dan id-dritt lis-settlor, bħall-possibbiltà li jirrevoka t-trust kollha jew parti minnha, is-setgħa li jagħti istruzzjonijiet vinkolanti lill-fiduċjarju f’dak li jirrigwarda x-xiri, iż-żamma, il-bejgħ jew tranżazzjonijiet oħra ta’ kummerċ jew ta’ investiment li jirrigwardaw beni tat-trust, jew fir-rigward ta’ kull investiment jew kull investiment mill-ġdid ta’ dawn l-assi, kif ukoll għall-finijiet tal-eżerċizzju ta’ kull setgħa jew dritt li jirriżulta mill-assi msemmija, il-possibbiltà li jinħatar, jiżdied, jiġi revokat jew sostitwit kull fiduċjarju jew protettur tat-trust, il-possibbiltà li jiżdied, jitneħħa jew jiġi eskluż benefiċjarju jew klassi ta’ benefiċjarji kif ukoll il-possibbiltà li jiddeċiedi li jkun kobenefiċjarju tat-trust huwa stess.
96      Dawn il-prerogattivi jistgħu jindikaw li s-settlor għandu influwenza fuq il-fondi u fuq ir-riżorsi ekonomiċi ttrasferiti lit-trust jew fuq l-għażliet magħmula mill-fiduċjarju fir-rigward ta’ dawn il-fondi u ta’ dawn ir-riżorsi ekonomiċi, irrispettivament minn jekk dawn il-prerogattivi humiex previsti b’mod espliċitu fl-att kostituttiv tat-trust jew fl-emendi tiegħu.
97      Fil-fatt, peress li l-att kostituttiv tat-trust kif ukoll l-emendi tiegħu ma humiex suġġetti għall-obbligu ta’
pubbliċità, l-identifikazzjoni abbażi ta’ dan l-att tan-natura vera tar-relazzjoni ġuridika koperta minn dan il-mekkaniżmu tista’ tirriżulta diffiċli, peress li l-verżjonijiet fis-seħħ ta’ dan l-att kostituttiv u tal-emendi tiegħu jistgħu ma jkunux disponibbli u jistgħu, fi kwalunkwe każ, jiġu emendati.
98      Is-settlor jista’ jeżerċita influwenza fuq il-fondi u fuq ir-riżorsi ekonomiċi ttrasferiti lit-trust jew fuq l-għażliet magħmula mill-fiduċjarju fir-rigward tagħhom, kif ukoll jista’ juża dawn il-fondi u dawn ir-riżorsi ekonomiċi, jikseb profitt minnhom jew jiddisponi minnhom, madankollu mingħajr ma din l-influwenza jew din il-possibbiltà jiġu fformalizzati f’atti legali, u dan għandu jittieħed inkunsiderazzjoni wkoll mill-qorti tar-rinviju.
99      F’dan ir-rigward, il-qorti tar-rinviju għandha b’mod partikolari tieħu inkunsiderazzjoni r-relazzjonijiet bejn is-settlor, minn naħa, u l-persuni l-oħra involuti fit-trust, bħall-fiduċjarju jew il-protettur, min-naħa l-oħra, u tiddetermina, b’mod partikolari, jekk is-settlor ħatarx, fir-rwol tal-fiduċjarju jew tal-protettur, persuni ta’ fiduċja, marbuta b’rabtiet professjonali jew personali mas-settlor, li jistgħu jsegwu l-istruzzjonijiet jew is-suġġerimenti tas-settlor fir-rigward tal-amministrazzjoni tat-trust u tal-assi tagħha.
100    Barra minn hekk, kif irrileva essenzjalment l-Avukat Ġenerali fil-punt 116 tal-konklużjonijiet tiegħu, l-allokazzjoni tal-fondi u tar-riżorsi ekonomiċi kkontribwiti lit-trust għal attivitajiet li tagħhom is-settlor jew persuni jew entitajiet li jappartjenu lilu, ikkontrollati minnu jew marbuta miegħu, huma l-uniċi destinatarji jew id-destinatarji prinċipali jew benefiċjarji tista’ tikkostitwixxi indizju tal-influwenza tas-settlor fuq it-trust u fuq l-assi u r-riżorsi ttrasferiti lilha, kif ukoll tal-possibbiltà tas-settlor li jikseb profitt minnhom jew li jiddisponi minnhom.
101    F’dan ir-rigward, jekk il-qorti tar-rinviju tikkonstata li s-settlor ma huwiex l-utent tal-assi u tar-relazzjonijiet ġuridiċi ttrasferiti lit-trust, ikun għad irid jiġi vverifikat jekk il-kumpanniji ttrasferiti lit-trust jipprovdux assi jew servizzi lill-entitajiet li huma miżmuma esklużivament jew fil-parti l-kbira mis-settlor jew ikkontrollati minnu.
102    Fl-aħħar nett, għandu jiġi rrilevat li l-użu ta’ strutturi kumplessi mingħajr bżonn kif ukoll ta’
trusts marbuta ma’ persuna inkluża fil-lista li tinsab fl-Anness I tar-Regolament Nru 269/2014 jista’ fih innifsu jikkostitwixxi indizju tal-kontroll ta’ tali persuna fuq entità mhux inkluża f’din il-lista. Barra minn hekk, tali konstatazzjoni hija riflessa fl-aħjar prattiki, b’mod partikolari fil-punti 63, 64 u 67 tagħhom.
103    Fil-fatt, għandu jiġi ppreċiżat li influwenza tas-settlor fuq il-fondi u fuq ir-riżorsi ekonomiċi ttrasferiti lit-trust tista’ tiġi kkonstatata, mill-qorti tar-rinviju, jekk is-settlor ikollu, direttament jew indirettament, il-maġġoranza tal-kapital jew tad-drittijiet tal-vot tal-fiduċjarju jew id-dritt li jaħtar jew li jeskludi l-maġġoranza tal-membri tal-korp amministrattiv, maniġerjali jew superviżorju tal-fiduċjarju jew inkella d-dritt li jeżerċita influwenza determinanti fuq il-fiduċjarju bis-saħħa b’mod partikolari ta’ ftehim milħuq bejniethom, inkluż permezz ta’ kumpanniji fittizji.
104    Għalhekk, jikkostitwixxu indizji tal-kontroll ta’ persuni inklużi fil-lista li tinsab fl-Anness I tar-Regolament Nru 269/2014 fuq entitajiet mhux inklużi f’din il-lista, il-fatt li xi wħud minn dawn l-entitajiet inħolqu jew bidlu l-identità tagħhom ftit qabel l-adozzjoni tas-sistema ta’ sanzjonijiet jew l-indikazzjoni tal-persuna, u/jew ma jeżerċitaw ebda attività kummerċjali kredibbli, il-fatt li trust waħda jew iktar jintużaw bħala destinatarji tal-assi ta’ entità li għandha jew li tikkontrolla lil persuna indikata kif ukoll il-fatt li l-ġestjoni tat-trusts tinvolvi lil professjonisti tal-ġurisdizzjoni li fiha ġew ikkostitwiti t-trusts.
105    Barra minn hekk, fis-sitwazzjonijiet fejn, bħas-sitwazzjoni inkwistjoni fil-kawża prinċipali, kumpanniji jiġu ttrasferiti lit-trust, influwenza tas-settlor tat-trust fuq dawn tista’ tiġi kkonstatata, b’mod partikolari, meta l-fiduċjarju ma jkunx l-amministratur ta’ dawn il-kumpanniji, iżda biss id-detentur tal-kapital tagħhom. F’tali ipoteżi, hija l-qorti tar-rinviju li għandha tivverifika s-setgħat tal-amministraturi tal-kumpanniji msemmija kif ukoll ir-relazzjonijiet bejn dawn l-amministraturi u s-settlor.
106    Fid-dawl ta’ dak kollu li ntqal iktar ’il fuq, ir-risposta għall-ewwel u għat-tielet domanda għandha tkun li l-Artikolu 2(1) tar-Regolament Nru 269/2014 għandu jiġi interpretat fis-sens li l-fondi u r-riżorsi ekonomiċi ttrasferiti lil trust mis-settlor tagħha, li huwa inkluż fil-lista li tinsab fl-Anness I ta’ dan ir-regolament, għandhom jitqiesu li “jappartjenu” lil dan is-settlor jew li huma “kkontrollati” minnu, fis-sens ta’ din id-dispożizzjoni, sa fejn l-imsemmi settlor ikompli jkollu setgħa li tippermettilu juża dawn il-fondi u dawn ir-riżorsi ekonomiċi, li jikseb profitt minnhom, li jiddisponi minnhom jew li jkollu influwenza fuqhom jew fuq l-għażliet magħmula mill-fiduċjarju fir-rigward tal-imsemmija fondi u tal-imsemmija riżorsi ekonomiċi.
Fuq it-tieni domanda
107    Fid-dawl tar-risposta għall-ewwel u għat-tielet domanda, ma hemmx lok li tingħata risposta għat-tieni domanda.
Fuq l-ispejjeż
108    Peress li l-proċedura għandha, fir-rigward tal-partijiet fil-kawża prinċipali, in-natura ta’ kwistjoni mqajma quddiem il-qorti tar-rinviju, hija dik il-qorti li għandha tiddeċiedi fuq l-ispejjeż. L-ispejjeż sostnuti għas-sottomissjoni tal-osservazzjonijiet lill-Qorti tal-Ġustizzja, barra dawk tal-imsemmija partijiet, ma jistgħux jitħallsu lura.
Għal dawn il-motivi, Il-Qorti tal-Ġustizzja (L-Ewwel Awla) taqta’ u tiddeċiedi:
L-Artikolu 2(1) tar-Regolament tal-Kunsill (UE) Nru 269/2014 tas‑17 ta’ Marzu 2014 dwar miżuri restrittivi fir-rigward ta’ azzjonijiet li jdgħajfu jew jheddu l-integrità territorjali, is-sovranità u l-indipendenza tal-Ukraina, kif emendat bir-Regolament tal-Kunsill (UE) 2022/330 tal‑25 ta’ Frar 2022,
għandu jiġi interpretat fis-sens li:
il-fondi u r-riżorsi ekonomiċi ttrasferiti lil trust mis-settlor tagħha, li huwa inkluż fil-lista li tinsab fl-Anness I tar-Regolament Nru 269/2014 kif emendat, għandhom jitqiesu li “jappartjenu” lil dan is-settlor jew li huma “kkontrollati” minnu, fis-sens ta’ din id-dispożizzjoni, sa fejn l-imsemmi settlor ikompli jkollu setgħa li tippermettilu juża dawn il-fondi u dawn ir-riżorsi ekonomiċi, li jikseb profitt minnhom, li jiddisponi minnhom jew li jkollu influwenza fuqhom jew fuq l-għażliet magħmula mill-fiduċjarju fir-rigward tal-imsemmija fondi u tal-imsemmija riżorsi ekonomiċi.
Firem
*      Lingwa tal-kawża: it-Taljan.